Menteri tak faham kenapa pembangkang Sabah, Sarawak bantah RUU

KUALA LUMPUR: Seorang menteri di Jabatan Perdana Menteri tidak faham kenapa ahli Parlimen pembangkang dari Sabah dan Sarawak membantah rang undang-undang (RUU) Perlembagaan (Pindaan) 2019 yang dibentangkan di Dewan Rakyat hari ini untuk bacaan pertama.

Liew Vui Keong berkata sebelum ini wakil-wakil rakyat Sabah dan Sarawak berkempen untuk memulihkan status kedua-dua negeri sebagai rakan setaraf Tanah Melayu.

“Taklimat kepada ahli Parlimen mengenai pindaan diadakan hari ini tetapi tiada seorang pun ahli Parlimen pembangkang muncul, sedangkan ia boleh dibangkitkan pada taklimat itu,” katanya pada sidang media di Parlimen petang tadi.

Taklimat diadakan di Parlimen pada 1 tengah hari tadi, selepas RUU dibacakan di Dewan Rakyat.

Terdahulu, ahli-ahli Parlimen pembangkang Sabah dan Sarawak berselisih dengan Speaker Mohamad Ariff Md Yusof selepas RUU dibentangkan untuk bacaan pertama.

Mereka berkata ia sepatutnya dibawa ke jawatankuasa pemilih terlebih dahulu, kerana implikasinya meluas dari segi undang-undang dan perundangan yang perlu dipinda.

Pembangkang juga menggesa kerajaan untuk tidak meredahkan RUU itu.

“Kami ambil inisiatif untuk melakukannya tetapi mereka ambil satu langkah ke belakang dan minta jangan lakukannya kerana ia tidak dirundingkan dengan mereka,” kata Liew.

“Itu tidak benar kerana ketua-ketua menteri dan pegawai-pegawai atasan kerajaan negeri ada dalam jawatankuasa,” tambahnya, merujuk kepada jawatankuasa Kabinet mengenai Perjanjian Malaysia 1963 (MA63).

Liew juga berkata isu berkaitan MA63 melibatkan usaha jangka panjang.

“Semua perkara ini berterusan,” kata Liew. “Pertemuan dan rundingan masih boleh diteruskan,” katanya.

Sebelum ini, beberapa pemimpin Sabah dan Sarawak meminta kerajaan menunjukkan draf pindaan supaya ia boleh dibincangkan secara menyeluruh di negeri masing-masing. – FMT


Covid-19: 5 Kes Positif & 12 Sembuh Dibenarkan Pulang Di Sabah Hari Ini

KOTA KINABALU: Lima lagi kes positif Covid-19 dicatatkan di Sabah hai ini, , menjadikan jumlah keseluruhan kini sebanyak 285 kes.

Menurut statistik terbaharu yang disiarkan Menteri Kesihatan dan Kesejahteraan Rakyat Sabah, Datuk Frankie Phoon, peningkatan kes itu membabitkan tiga daerah.Daerah terbabit ialah Keningau yang bertambah tiga kes lagi manakala Kota Kinabalu dan Kinabatangan masing-masing meningkat satu kes.

Pertambahan di Keningau itu menjadikan jumlah keseluruhan kes Covid-19 kini sebanyak 11 kes manakala Kota Kinabalu dan Kinabatangan masing-masing kini berjumlah 40 dan 19 kes.

Sehingga kini juga, Tawau kekal daerah tertinggi mencatat kes Covid-19 iaitu sebanyak 79 kes.

Sementara itu, jumlah pesakit Covid-19 yang sembuh dan dibenarkan pulang hari ini adalam seramai 12 orang menjadikan jumlah keseluruhan kes sembuh kini sebanyak 120.

Sementara itu, tiada kematian akibat wabak terbabit di Sabah, hari ini, dengan jumlah kes kematian kekal tiga iaitu masing-masing di Tawau, Tambunan dan Kota Kinabalu. – Berita Sabah


Lelaki cedera ditikam di kepala dan badan dalam pergaduhan di Kunak

Tak ucap terima kasih punya pasal

LELAKI cedera ditikam di kepala dan badan dalam pergaduhan di hadapan perumahan pekerja TSH Plantation Mill, Kunak Mill, Tawau, malam tadi.

Dalam kejadian kira-kira jam 10 malam itu, Mohd Ruzaini Mohd Nawi, 30, luka di belakang kepala dan belakang badan akibat ditikam menggunakan pisau pemotong sayur oleh suspek berumur 29 tahun.

Pemangku Ketua Polis Daerah Tawau, Superintendan Nor Azizulkifli Mansor berkata, siasatan awal mendapati motif kejadian berpunca daripada pertengkaran antara mangsa dan isteri suspek.

Beliau berkata, ini kerana isteri suspek dikatakan sering meminjam barangan peribadi isteri mangsa tetapi tidak pernah mengucapkan terima kasih atas pertolongan berkenaan.

“Siasatan polis mendapati, ketika mangsa sedang berbual dengan isterinya, suspek datang dan menumbuk mangsa bertubi-tubi, kira-kira 10 malam..

“Mangsa cuba mempertahankan diri dengan membalas tumbukan itu beberapa kali sebelum suspek secara tiba-tiba mengeluarkan sebilah pisau pemotong sayur dan terus menikam mangsa beberapa kali pada bahagian belakang badan dan belakang kepala,” katanya ketika dihubungi hari ini.

Nor Azizul berkata, selepas kejadian itu suspek pulang ke rumah lalu mengajak isterinya pergi ke rumah kakak kandungnya yang terletak lebih kurang 150 meter dari rumah mereka kerana bimbang mangsa membalas dendam.

Katanya, suspek yang juga seorang buruh ladang bagaimanapun berjaya ditangkap pada jam 12.35 tengah malam selepas ibu saudara mangsa membuat laporan polis.

“Polis turut merampas sebilah pisau pemotong sayur sepanjang kira-kira 22.8 sentimeter yang digunakan suspek dalam kejadian berkenaan.

“Siasatan lanjut masih dijalankan dan kes disiasat mengikut Seksyen 324 Kanun Keseksaan, kerana mendatang kecederaan menggunakan senjata,” katanya. – Harian Metro


Aktiviti Pelancongan Di Mana-mana Negeri Kini Dibenarkan – PM

PUTRAJAYA: Perdana Menteri, Dato’ Sri Ismail Sabri Yaakob dalam sidang media hari ini memaklumkan, aktiviti pelancongan di mana-mana negeri di dalam negara adalah dibenarkan.

Seiring pengumuman rentas negeri sebentar tadi, kebenaran aktiviti pelancongan dalam negara turut berkuatkuasa esok, 11 Oktober 2021.

Pun begitu, rakyat Malaysia diingatkan supaya tidak mengambil sikap sambil lewa kerana Akta Pencegahan dan Pengawalan Penyakit Berjangkit 1988 (Akta 342) masih berkuatkuasa.

📍Aktiviti pelancongan di mana-mana negeri dibenarkan – PM pic.twitter.com/lkN9HAn2Hl

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Fi RM5,000 jika lulus guna cermin gelap – Anthony Loke

PUTRAJAYA: Kerajaan akan mengenakan fi RM50 ke atas setiap permohonan untuk menggunakan cermin gelap sepenuhnya bagi kenderaan persendirian dan RM5,000 jika diluluskan.

Menteri Pengangkutan, Anthony Loke, berkata peraturan baharu itu akan terpakai kepada permohonan atas faktor keselamatan, manakala tiada caj dikenakan kepada permohonan atas faktor kesihatan.

Loke berkata, ia berbeza dengan amalan sebelum ini yang mana permohonan penggunaan cermin gelap hanya memerlukan kelulusan Menteri Pengangkutan dan Ketua Pengarah Jabatan Pengangkutan Jalan (JPJ) tanpa sebarang fi dikenakan.

“Mana-mana individu boleh memohon untuk menggunakan cermin yang lebih gelap (sama ada lapisan filem atau kaca lebih gelap) bermula esok. Setiap kelulusan yang diberikan adalah untuk tempoh dua tahun.

“Individu yang diluluskan penggunaan cermin lebih gelap hendaklah memohon semula apabila tempoh sah laku tamat dan akan dikenakan fi yang sama dalam setiap permohonannya, sekali gus meningkatkan hasil kerajaan dan ketelusan,” katanya pada sidang media di sini, hari ini.

Loke berkata, satu jawatankuasa ditubuhkan diketuai Ketua Pengarah JPJ bagi memproses semua permohonan penggunaan cermin gelap berkenaan.

“Setiap permohonan perlu ada alasan. Selain itu, kita akan membuat pemeriksaan dengan polis kerana pemohon tidak boleh ada kes jenayah dan mesti melunaskan semua bayaran saman tertunggak sebelum diluluskan.

“Selain itu, permohonan pengecualian atas faktor kesihatan hendaklah mendapat pengesahan bertulis daripada pakar perubatan kerajaan,” katanya.

Loke berkata, berdasarkan rekod, terdapat lebih 20,000 kenderaan yang menggunakan cermin gelap di negara ini dari 2011 hingga 2018, termasuk 5,469 permohonan yang diluluskan menteri.

“Sejak setahun lalu, saya menerima banyak permohonan cermin gelap daripada orang kenamaan sebab sebelum ini ia dibolehkan, tapi satu pun saya tidak luluskan. Semua surat itu akan saya hantar kepada jawatankuasa,” katanya.

Katanya, penguatkuasaan peraturan baharu itu akan bermula Ogos ini, justeru pemilik kenderaan yang menggunakan cermin gelap mempunyai tempoh tiga bulan untuk mematuhi peraturan yang ditetapkan. – Berita Harian


Lelaki Maut Kereta Dipandu Terbabas Sendiri

PAPAR: Seorang lelaki maut selepas kenderaan yang dipandunya terbabas sendiri dalam kemalangan di Jalan Lama Papar-Kota Kinabalu dekat sini.

Mangsa yang berumur dalam lingkungan 20-an itu dilaporkan meninggal dunia di lokasi kejadian akibat kecederaan parah di kepala.

Ketua Polis Daerah Papar Deputi Superintendan Batholomew Umpit berkata, kemalangan itu berlaku kira-kira jam 7.30 pagi.

Menurutnya, selepas terbabas sendiri, kenderaan mangsa melanggar penghadang besi sebelum bergesel dengan sebuah lagi kenderaan.

“Mangsa dipercayai memandu dengan laju dan berada di laluan bertentangan untuk memotong kenderaan lain.

“Siasatan turut mendapati mangsa masuk semula ke laluan asal selepas memotong kenderaan lain yang mengakibatkan kenderaannya hilang kawalan sebelum terbabas ke bahu jalan.

“Berdasarkan keterangan lisan saksi awam di tempat kejadian, mangsa merangkak keluar dari kenderaannya dan terbaring di jalan raya,” katanya dalam kenyataan di sini semalam.

Beliau berkata, sebaik ambulans tiba, mangsa disahkan meninggal dunia oleh kakitangan Klinik Kesihatan Kinarut.

Kes disiasat di bawah Seksyen 41(1) Akta Pengangkutan Jalan (APJ) 1987 kerana memandu dengan melulu dan merbahaya.


Satu Kampung Di Sabah Kena PKPD Bermula Ahad, PKPD SMK Madai, Kunak Lanjut

PUTRAJAYA: Satu kampung di Sabah dikenakan perintah kawalan pergerakan diperketatkan (PKPD) selama 14 hari bermula 16 Mei.

Kawalan ke atas di Lorong 2 Kampung Kongsi 8 di Tawau, Sabah diperketatkan susulan peningkatan kes Covid-19, kata Menteri Kanan (Keselamatan), Ismail Sabri Yaakob.

“Di Lorong 2 Kampung Kongsi 8 , Kementerian Kesihatan Malaysia (KKM) melaporkan 15 kes positif hasil daripada 56 saringan di lokaliti ini serta kadar positiviti 26.79%,” katanya dalam kenyataan.

Sementara itu, PKPD bagi SMK Madai di Kunak, Sabah dilanjutkan sehingga 28 Mei.

PKPD di Kampung Bergosong di Tawau pula tamat esok seperti dijadualkan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua PATI Edar Dadah Di Sekitar Lahad Datu Ditahan

LAHAD DATU: Dua lelaki pendatang asing tanpa izin (PATI) warga Indonesia ditahan dalam Op Sarang di dua lokasi berasingan semalam selepas dipercayai terbabit dalam pengedaran dadah.

Terdahulu, dalam kejadian pukul 5 petang itu, polis menahan seorang lelaki, 20-an, di sebuah rumah tidak bernombor di Kampung Lituk Pulau, Segama.

Difahamkan suspek bertindak agresif dan cuba melarikan diri sebaik menyedari kehadiran pihak polis.

Bagaimanapun, hasil kecekapan pihak polis, suspek berjaya diberkas dan mengalami kecederaan kecil di bahagian mulut akibat bergelut.

Pemeriksaan terhadap badan suspek menemukan satu kotak aluminium bertulis ‘Tobaki’ yang disorok dalam poket seluar suspek dan mengandungi dua paket lutsinar berisi ketulan kristal iaitu syabu seberat 6.50 gram dan 13 gulung kertas timah.

Sebelum itu, di Kampung Seberang, Silabukan Peringkat Lima, seorang lagi suspek berusia 48 tahun ditahan kerana kesalahan sama.

Ketika ditahan pada pukul 3.30 petang, polis turut merampas tiga paket plastik lutsinar berisi ketulan hablur dipercayai dadah jenis syabu seberat 5.10 gram.

Ketua Polis Daerah Lahad Datu Asisten Komisioner Nasri Mansor mengesahkan penahanan dua suspek itu dalam satu kenyataan hari ini.

“Kedua-dua suspek turut positif syabu menerusi ujian air kencing yang dilakukan anggota polis bertugas.

“Polis merampas semua dadah milik suspek yang dianggarkan bernilai lebih RM1,700,” katanya.

Jelas beliau, kes disiasat mengikut Seksyen 39 A (1) Akta Dadah Berbahaya 1952 kerana memiliki dadah dan Akta Imigresen 1959/63 atas kesalahan tidak memiliki dokumen pengenalan diri.


Kerajaan Sabah Arah Sekolah Terlibat Kluster Covid-19 Ditutup Serta Merta – Masidi

KOTA KINABALU, 28 Jan : Kerajaan Sabah hari ini mengarahkan semua sekolah yang terlibat dengan kluster COVID-19 ditutup serta merta, bagi mengekang penyebaran pandemik itu terutama dalam kalangan pelajar, kata Menteri Kerajaan Tempatan dan Perumahan Sabah Datuk Masidi Manjun.

Jurucakap COVID-19 Sabah itu berkata penutupan sekolah itu dilaksana untuk tempoh dua hingga tiga minggu, tertakluk kepada pengesahan Jabatan Kesihatan Negeri Sabah.

“Sesi pembelajaran bagi semua pelajar sekolah yang akan menghadapi peperiksaan utama boleh diteruskan, dengan pematuhan prosedur operasi standard (SOP) yang ketat dalam kalangan pelajar, termasuk guru dan kakitangan insitusi pendidikan berkenaan.

“Ini (kluster institusi pendidikan) telah mencetuskan kebimbangan dan menjadi agenda perbincangan Mesyuarat Jemaah Menteri Sabah, yang prihatin dengan laporan trend jangkitan COVID-19 yang berlaku di beberapa sekolah di negeri ini,” katanya menerusi kenyataan malam ini.

Beliau berkata bermula 1 Jan sehingga hari ini, terdapat 10 kluster institusi pendidikan dikesan di Sabah, terbaharu Kluster Batu 24 Nabalu direkodkan hari ini, melibatkan jangkitan di tiga daerah iaitu Kota Belud, Tuaran dan Kota Kinabalu.

Masidi berkata kes indeks kluster itu merupakan seorang wanita tempatan berusia 31 tahun didapati positif pada 17 Jan, dan saringan terhadap kontak keluarga mengesan tiga pelajar Sekolah Kebangsaan Dalas, Kota Belud positif.

“Saringan terhadap kontak rapat mengesan tiga lagi kes positf terdiri dari ahli keluarga dan rakan sekelas. Sehingga hari ini sebanyak 22 kes dikesan melibatkan kluster ini . Semua kes positif telah diasingkan dan diberi rawatan yang selanjutnya,” katanya.

Sementara itu, beliau berkata 358 kes baharu COVID-19 direkodkan hari ini menjadikan jumlah kumulatif 247,112 kes, selain dua kes kematian dicatatkan hari ini.

“Bilangan pesakit COVID-19 sembuh ialah 177 orang, menjadikan jumlah kumulatif 238,698 orang, manakala 792 pesakit sedang menerima rawatan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


UMNO Sedia Dengar Cadangan Bentuk Pakatan Pembangkang Sabah

SANDAKAN: UMNO Sabah bersedia mendengar cadangan parti-parti pembangkang Sabah untuk membentuk satu pakatan politik baharu di negeri Sabah.

Pengerusi UMNO Sabah Dato’ Sri Bung Moktar Radin berkata, UMNO Sabah sebagai sebuah organisasi yang sebelum ini tidak menyertai gabungan berkenaan.

“Bagaimanapun, Datuk Seri Anifah Aman menyatakan hasrat untuk bertemu UMNO Sabah dan kita (UMNO Sabah) akan tetapkan satu tarikh untuk membuat perbincangan berhubung perkara itu.

“Kita mahu dengar juga apa cadangan mereka yang perlu dibincangkan,” katanya kepada pemberita ketika diminta mengulas usaha parti pembangkang Sabah membuat pakatan politik baharu selepas Jelajah UMNO Sabah Majlis Perjumpaan 4 Peringkat, UMNO Bahagian Libaran di Hotel Pavilion di sini, pagi semalam.

Dua hari lepas, beberapa pemimpin utama pembangkang Sabah bertemu di Penampang sebagai percubaan baharu untuk membentuk satu pakatan politik baharu.

Pertemuan dua jam yang dilaporan menggunakan slogan ‘Perpaduan Rakyat’ itu dikatakan dipengerusikan oleh bekas Menteri Luar yang juga mantan Ahli Parlimen Kimanis Datuk Seri Anifah Aman.

Bung Moktar yang juga Ahli Parlimen Kinabatangan merasakan pakatan itu merupakan satu keupayaan dan menambah kekuatan kepada pembangkang.

“Cuma kena perlu ada perbincangan yang memiliki platform yang lebih sesuai untuk diselaraskan dengan perjuangan UMNO Sabah,” katanya.

Sebelum itu dalam ucapannya, Bung Moktar mahu UMNO bahagian bersama pergerakan Wanita, Pemuda dan Puteri agar terus mendekati generasi muda melalui pelbagai program dan memberi penjelasan menepis sentimen negatif terhadap UMNO Sabah.

“UMNO bahagian juga perlu fokus kepada usaha memantapkan parti dalam menghadapi Pilihan Raya Umum ke-15 akan datang,” katanya.

Dalam majlis itu, Bung Moktar diiringi Ketua UMNO Bahagian Libaran Suhaimi Nasir menerima 436 borang keahlian ahli baharu dan kemasukkan semula bekas ahli UMNO. – Utusan Borneo


COVID-19: 175 Kes Positif Setakat Ini – PM

KUALA LUMPUR: Perdana Menteri, Tan Sri Muhyiddin Yassin berkata sebanyak 175 kes positif COVID 19 direkodkan Kementerian Kesihatan sehingga kini.

Beliau berkata, dengan trend kes sedia ada, wabak ini dijangka berterusan untuk tempoh masa yang agak lama dan tidak akan berakhir dalam jangka waktu yang terdekat.

Katanya, sebagai persediaan menghadapi situasi yang lebih serius, kerajaan akan terus mempertingkatkan pelaksanaan saringan di pintu masuk antarabangsa, menjalankan sekatan perjalanan dari negara terbabit dan menyediakan laluan khas untuk pelawat dari negara terbabit.


Polis Kunak Tahan 4 Penagih, Pengedar Rampas 5.4 Gram Syabu

KUNAK; 14 JULAI 2019 (Ahad) – Polis Bahagian Siasatan Jenayah Narkotik (BSJN) Kunak menahan 4 lelaki penagih termasuk seorang disyaki pengedar dadah dan merampas 5.4 gram syabu bernilai RM810 selepas menggempur Kampung Lormalong dan Kampung Dasar Baru menerusi Ops Sarang, awal pagi, Jumaat lepas.

Ketua Polis daerah Kunak, Supritendan Baharin Md Tahir dalam kenyataan berkata, lelaki warga asing pengedar dadah itu ditahan di rumahnya selepas pemeriksaan ke atas beg silang hitam miliknya mengandungi beberapa peket hablur jernih disyaki syabu.

Katanya, lelaki itu dipercayai aktif mengedar dadah di sekitar Kampung Lormalong, Dasar Baru serta Madai dan kes akan disiasat mengikut Seksyen 39A(1) Akta Dadah Berbahaya 1952.

Sementara tiga lagi penagih warga tempatan berumur 20 hingga 50 tahun yang turut ditahan di kediaman mereka akan disiasat dibawah Seksyen 15(1)(a) akta yang sama.

Operasi sarang bermula 12 tengah malam itu disertai lebih 10 pegawai dan anggota dan berakhir kira-kira pukul 4 pagi.


Pegawai Kanan SPRM Ditempatkan Di Pejabat Ketua Menteri Sabah

KOTA KINABALU: Dua pegawai kanan Suruhanjaya Pencegahan Rasuah Malaysia (SPRM) ditempatkan di Pejabat Ketua Menteri dan Unit Integriti Jabatan Ketua Menteri, bermula hari ini.

Pengarah SPRM Sabah, S Karunanithy, berkata Sabah negeri pertama yang melaksanakan insiatif menempatkan pegawai SPRM di Pejabat Ketua Menteri.

“Penempatan pegawai di Pejabat Ketua Menteri keputusan yang diambil SPRM, khususnya Ketua Pesuruhjaya, Latheefa Koya dan Sabah negeri pertama yang menempatkan seorang pegawai di Pejabat Ketua Menteri, manakala seorang lagi pegawai ditempatkan di Unit Integriti Jabatan Ketua Menteri.

“Usaha ini lebih untuk membantu kerajaan negeri dalam meningkatkan integriti penjawat awam supaya ada unsur ‘check and balance’ dalam pentadbiran kerajaan,” katanya ketika ditemui selepas menemui Ketua Menteri, Datuk Seri Mohd Shafie Apdal, di sini hari ini.

Mengulas lanjut, Karunanithy berkata, dua pegawai itu ditempatkan selama tiga tahun mengikut kontrak.

“Mereka akan berada di Pejabat Ketua Menteri selama tiga tahun dan selepas itu akan dilihat prestasi. Sekiranya bagus, terpulang pada kerajaan negeri untuk menyambung kontrak,” katanya.

Sementara itu, Pegawai SPRM yang ditempatkan di Pejabat Ketua Menteri, Mohd Fuad Bee Basrah Bee, berkata tugas mereka di pejabat itu untuk mempromosi urus tadbir terbaik dan integriti dalam kalangan penjawat awam.

“Ini bagi memastikan imej yang baik kepada kerajaan negeri Sabah. Skop tugas kita lebih kepada pencegahan dan usaha untuk mempertingkat integriti,” katanya.


Remaja ‘Eggboy’ Ditawar Ferrari Di Dubai, Percutian Mewah 10 Hari Di Turki?

Kenyataannya selepas dibebaskan daripada tahanan polis juga dipuji, malah ada juga pengguna laman sosial yang menawarkan percutian dan kereta mewah kepadanya.

Dalam laman Twitter selepas dibebaskan, Connolly berkata:

“Inilah ketikanya saya berasa sangat bangga sebagai manusia. Izinkan saya memberitahu anda semua, muslim bukan pengg-anas dan terorisme tidak ada agama. Semua orang yang menganggap muslim sebagai komuniti peng-ganas memiliki otak yang kosong seperti Anning.”

Dijuluki sebagai ‘eggboy’ selepas bertindak demikian, Connolly berkata, tindakannya men-getuk kepala Anning dengan telur itu sebagai membantah sikap senator berkenaan yang menyalahkan umat Islam dalam tragedi di dua masjid di Christchurch, New Zealand, Jumaat lalu.

Anning sebelum ini menyalahkan masyarakat muslim yang didakwa menjadi punca kepada serangan seorang pengganas kelahiran Australia yang menyebabkan 50 jemaah masjid terbunuh Jumaat lalu.

Dalam video yang tular di media massa, remaja lelaki itu berjalan dari arah belakang ketika Anning bercakap kepada pemberita, sebelum menge-tuk kepala senator itu dengan sebiji telur.

Susulan itu, Connolly mendapat pujian kerana kebera-nian dan komen yang diberikan, sehingga seorang profesor dari Turki menjemputnya melawat negara itu.

“Kepada eggboy. Saya adalah seorang profesor di Turki. Kami sangat menghargai apa yang anda lakukan. Saya akan membayar tiket (penerbangan), dan 10 hari tinggal di hotel lima bintang (di mana sahaja yang anda mahu). Jadilah tetamu kami di Turki,” tulis Profesor Caner Taslaman di akaun Twitternya.

Seorang pengguna lain, Dean Omeara pula menawarkan sebuah Ferrari jika dia datang ke Dubai.


Helah Beli ‘Kredit Top Up’, Rupanya Curi RM5,000

LAHAD DATU: Wanita antara tiga suspek ditahan selepas disyaki terbabit kes curi di Kampung Tanjung Labian di Lahad Datu semalam.

Wanita berusia 34 tahun itu ditahan bersama dua lelaki masing-masing berusia 22 dan 49 tahun di sebuah rumah di Sahabat Tiga, Desa Kencana pada 3.20 petang.

Ketua Polis Daerah Lahad Datu Asisten Komisioner Nasri Mansor berkata, mereka itu ditahan susulan laporan kejadian curi di kampung yang sama pada 10.30 pagi.

Menurutnya, rumah mangsa berusia 43 tahun itu dilaporkan didatangi suspek wanita berkenaan ketika anak perempuannya mangsa berusia 10 tahun berada di rumah.

“Anak mangsa memaklumkan seorang wanita itu meminta bantuannya untuk dibelikan kad tambah nilai di kedai berdekatan.

“Apabila anak mangsa kembali ke rumahnya didapati wanita itu sudah tiada dan almari di dalam rumah digeledah.

“Mangsa melaporkan kehilangan wang tunai sebanyak RM5,000 yang disimpan dalam laci almari ,” katanya dalam satu kenyataan media hari ini.

Nasri berkata, bertindak atas maklumat itu, anggota Balai Polis Desa Kencana ke rumah suspek di Sahabat Tiga, Desa Kencana dan berjaya menahan dua lelaki dalam sebuah kereta di hadapan rumah itu.

Menurutnya, pemeriksaan lanjut di rumah itu kemudiannya menahan suspek wanita yang bersembunyi dalam longgokan pakaian.

“Suspek wanita itu kemudiannya menunjukkan barang kes yang disembunyikan dalam plastik beras di tepi pintu bilik.

“Semua suspek dibawa ke Ibu Pejabat Polis Daerah (IPD) Lahad Datu untuk tindakan lanjut,” katanya.

Menurutnya, siasatan lanjut mendapati wanita itu memiliki enam rekod jenayah lampau.

Katanya, dua lelaki itu pula tidak memiliki sebarang rekod jenayah tetapi masih disiasat.

“Berdasarkan siasatan awal, suspek lelaki yang berusia 22 tahun adalah teman lelaki kepada wanita berkenaan.

“Kes disiasat mengikut Seksyen 380 Kanun Keseksaan kerana mencuri dalam bangunan,” katanya.


Sabah Perinci SOP PKP Tawau & Keningau Cegah Penularan COVID-19

KOTA KINABALU, 6 April : Kerajaan negeri Sabah telah memperincikan prosedur operasi standard (SOP) sepanjang pelaksanaan Perintah Kawalan Pergerakan (PKP) di Tawau dan Keningau sehingga 16 April ini, bagi membendung penularan COVID-19 ke negeri, daerah dan lokaliti lain.

Menteri Kerajaan Tempatan dan Perumahan Sabah Datuk Masidi Manjun berkata ini termasuk menetapkan kemasukan ke Tawau dan Keningau sama ada melalui udara atau jalan darat hanya untuk perkhidmatan perlu sahaja.

Beliau yang juga jurucakap kerajaan negeri berkaitan COVID-19 berkata mana-mana individu yang perlu bekerja di Tawau juga dinasihatkan untuk mendapatkan surat daripada ketua jabatan atau kebenaran polis.

“Selain itu, hanya 30 peratus kehadiran pekerja daripada kumpulan pengurusan (perkhidmatan perlu) manakala pekerja dalam kumpulan sokongan akan ditentukan oleh majikan masing-masing dengan memastikan penjarakan fizikal dan protokol kesihatan awam dapat dilaksanakan di tempat kerja.

“Sebarang majlis sosial dan program-program rasmi kerajaan tidak boleh diadakan sepanjang PKP di Tawau dan Keningau, selain pergerakan dalam tempoh PKP juga terhad kepada dua orang sahaja di dalam sebuah kenderaan,” katanya dalam kenyataan malam ini.

Masidi berkata semua operasi perkhidmatan dan operasi pentadbiran pejabat kerajaan negeri di Tawau dan Keningau adalah dengan kapasiti kehadiran 30 peratus di pejabat dan 70 peratus bekerja dari rumah kecuali bagi perkhidmatan perlu.

Sementara itu, Masidi berkata Sabah merekodkan peningkatan kes baharu positif COVID-19 hari ini iaitu 112 kes berbanding 65 kes semalam, menjadikan jumlah kumulatif wabak itu di negeri ini sebanyak 55,234 kes. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


5,304 Kes Baharu Covid-19, 64 Lagi Kematian Hari Ini

PUTRAJAYA: Kementerian Kesihatan (KKM) melaporkan 5,304 kes baharu Covid-19, dengan 64 kematian dalam tempoh 24 jam lalu.

Ketua Pengarah Kesihatan, Dr Noor Hisham Abdullah, berkata angka terbaharu itu menjadikan jumlah jangkitan setakat ini 657,508 kes.

Dalam kenyataan, Noor Hisham berkata Selangor terus mencatatkan angka jangkitan tertinggi iaitu 1,973 kes.

Ia disusuli Sarawak (544), Kuala Lumpur (462), Johor (363), Sabah (335), Negeri Sembilan (331), Kedah (301), Pulau Pinang (256), Kelantan (179), Labuan (158), Melaka (145), Perak (121), Pahang (78), Terengganu (46), Putrajaya (7) dan Perlis (5).

Daripada jumlah kes baharu itu, lima membabitkan kes import dan baki 5,299 adalah penularan tempatan.

Katanya, terdapat 73,324 kes aktif, dengan 452 daripada 917 pesakit di unit rawatan rapi (ICU) memerlukan bantuan pernafasan.

Kes sembuh pula mencatatkan 8,163 dengan jumlah kumulatif sebanyak 580,276 kes manakala jumlah keseluruhan kematian setakat ini 3,908.


24 Ditahan Ingkar PKP Fasa Tiga Di Lahad Datu

LAHAD DATU: Seramai 24 individu termasuk dua wanita ditahan selepas ingkar Perintah Kawalan Pergerakan (PKP) fasa tiga, di daerah ini, dalam tempoh dua hari pelaksanaannya bermula 15 April lalu.

Ketua Polis Daerah Lahad Datu Asisten Komisioner Nasri Mansor berkata, daripada jumlah itu, 11 individu warga tempatan manakala selebihnya warga asing termasuk pendatang asing tanpa izin (PATI) berumur antara 17 hingga 74 tahun, ditahan di beberapa lokasi kejadian sekitar daerah ini.

“Sebanyak 11 kertas siasatan dibuka atas kesalahan mengikut Seksyen 269 Kanun Keseksaan dan Peraturan 11(1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020.

“Jika sabit kesalahan mengikut Seksyen 269, mereka boleh dihukum penjara sehingga enam bulan atau denda atau kedua-duanya sekali,”katanya menerusi kenyataan media hari ini.

Tambah Nasri bagi Peraturan 11(1), suspek berdepan hukuman denda RM1,000 atau penjara tidak melebihi enam bulan atau kedua-duanya sekali.

“Saya ingin memberi amaran, pihak berkuasa akan bertindak lebih tegas lagi terhadap pesalah PKP yang kini memasuki fasa ketiga sehingga 28 April ini.

“Ini termasuk membabitkan perhimpunan atau perjumpaan individu melebihi satu orang di lokasi sama tanpa alasan munasabah,” katanya. – BorneoToday


16 individu ditahan dalam Op Sarang

KOTA KINABALU, 10 Mac – Polis menahan 16 lelaki dipercayai melakukan kesalahan di bawah Akta Dadah Berbahaya dan Akta Imigresen dalam Op Sarang, semalam.

Ketua Polis Daerah Kota Kinabalu ACP Habibi Majinji berkata operasi itu dijalankan di Kampung Kandang Ayam, Inanam dan Kampung Cenderamata 2, Likas.

Beliau berkata hasil pemeriksaan mendapati 13 individu terlibat dengan aktiviti penyalahgunaan dadah manakala tiga lagi berkaitan imigresen.

“Kesemua yang ditahan itu berumur antara 16 hingga 63 tahun termasuk 12 orang bukan warganegara,” katanya dalam kenyataan, di sini hari ini.

Habibi berkata polis turut merampas dadah jenis syabu seberat 7.73 gram dianggarkan bernilai RM800.

Hadir sama dalam operasi itu, Timbalan Menteri Dalam Negeri yang juga Anggota Parlimen Sepanggar, Datuk Mohd Azis Jamman.


Mahkamah Benarkan Penganut Kristian Guna Kalimah Allah

KUALA LUMPUR: Mahkamah Tinggi di sini, hari ini memutuskan bahawa penganut Kristian di seluruh negara boleh menggunakan kalimah ‘Allah’ dan tiga perkataan Arab yang lain dalam penerbitan agama mereka untuk tujuan pendidikan.

Tiga perkataan itu ialah Baitullah, Kaabah dan solat.

Ini susulan keputusan Hakim Mahkamah Rayuan Datuk Nor Bee Ariffin yang bersidang sebagai Hakim Mahkamah Tinggi, membenarkan permohonan semakan kehakiman oleh wanita suku kaum Melanau dari Sarawak yang beragama Kristian, Jill Ireland Lawrence Bill.

Dalam permohonannya, Jill Ireland antara lain memohon perisytiharan bahawa adalah hak perlembagaannya untuk mengakses penerbitan Kristian dalam menjalankan haknya untuk mengamalkan agama dan hak untuk pendidikan, seperti yang diperuntukkan di bawah Perkara 11 Perlembagaan Persekutuan.

Beliau juga memohon mahkamah mengisytiharkan arahan Kementerian Dalam Negeri pada 1986 yang melarang kalimah ‘Allah’ dalam penerbitan Kristian sebagai tidak berperlembagaan dan tidak sah di sisi undang-undang.

Dalam penghakimannya, Nor Bee berkata, arahan oleh Kementerian Dalam Negeri pada 1986 untuk tidak membenarkan penggunaan empat perkataan itu menyalahi undang-undang dan tidak rasional.

“Penggunaan perkataan itu tidak akan mengganggu ketenteraman awam,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Klip video maut

OTTAWA: Seorang penyanyi rap Kanada maut selepas terjatuh dari sayap sebuah pesawat ketika membuat aksi lagak ngeri untuk rakaman video muzik terbarunya, kata pasukan pengurusan artis itu dalam kenyataan.

Jon James, 33, dilaporkan mati serta-merta selepas terjatuh ketika melakukan aksi berjalan atas sayap pesawat di Vernon, British Columbia, Sabtu lalu.

“Dia berlatih secara intensif untuk melakukan adegan lagak ngeri itu, tetapi selepas keluar dan berpaut pada sayap pesawat Cessna dia tergelincir sebelum terjatuh.

“James berpaut pada sayap tetapi tidak sempat menarik payung terjunnya ketika tergelincir,” kata kenyataan yang disiarkan serentak dengan pelancaran kutipan derma pengebumian dan penyiaran muzik baharu James itu.

Untuk rakaman video klip berkenaan, James dilaporkan perlu menyanyi ketika menuruni pesawat berkenaan dan berpaut pada sayap pesawat sebelum melakukan aksi terjun.

James memakai payung terjun ketika itu tetapi tidak sempat menariknya kerana dia berpaut terlalu lama di sayap sebelum pesawat itu membuat aksi pusingan ke bawah.

Ketika James terlepas pautannya, pesawat itu sudah terlalu hampir ke bumi dan dia terus terhempas ke tanah.

James menempa nama sebagai penerjun bebas yang kompetitif dan terkenal kerana melakukan aksi lagak ngeri melampau.

Sementara itu, Polis Diraja Kanada mengesahkan insiden kematian mengejut penyanyi terbabit pada petang Sabtu lalu.


15 penghuni tinggal sehelai sepinggang

KUDAT: Seramai 15 penghuni di tiga rumah berhampiran Pejabat Kesihatan di Kampung Tanjung Kapor, di sini, tinggal sehelai sepinggang apabila kediaman mereka musnah dalam kebakaran, malam tadi.

Dalam kejadian jam 9.15 malam itu, semua rumah jenis tidak kekal berkenaan musnah 100 peratus namun tiada mangsa dilaporkan cedera.

Ketua Balai Bomba dan Penyelamat Kudat, Ishak Jabas, berkata seramai 22 anggota termasuk Pasukan Bomba Sukarela (PBS) bersama tiga jentera dihantar ke lokasi sebaik menerima panggilan pada jam 9.22 malam.

Katanya, sebaik tiba, api didapati marak di tiga rumah terbabit dan pasukan bomba berjaya mengawal api daripada merebak ke rumah lain.

“Operasi memadam kebakaran selesai dan ditamatkan pada jam 10.36 malam,” katanya ketika dihubungi, hari ini.

Ishak berkata, punca kebakaran dan anggaran nilai kerugian masih dalam siasatan.


Myvi Hanyut: Mayat Simon Akhirnya Ditemukan Selepas Tiga Hari

KOTA KINABALU: Mayat Simon Sange Tupe, 68, akhirnya ditemukan di timbunan pasir di tebing sungai Kampung Dambai, Jalan Kionsom, Inanam, di sini, hari ini.

Mayat ditemukan dua beradik jam 1.30 tengah hari sebelum dimaklumkan kepada pihak berkuasa.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, mayat ditemukan kira-kira satu kilometer dari lokasi kejadian Perodua Myvi dihanyutkan.

Katanya, mayat ditemukan tertanam di dalam timbunan pasir sejauh 800 meter daripada lokasi penemuan kenderaan.

“Mayat dibawa ke Hospital Queen Elizabeth I (HQEI) untuk menjalani proses ujian Covid-19 sebelum bedah siasat dijalankan.

“Kes diklasifikasikan sebagai kematian mengejut,” katanya ketika ditemui di lokasi penemuan mayat hari ini.

Mohd Zaidi berkata, polis mengucapkan takziah kepada seluruh ahli keluarga mangsa dan diharap dapat bersabar dengan dugaan ini.

Sehubungan itu, Mohd Zaidi menasihati masyarakat supaya sentiasa berhati-hati terutamanya ketika musim hujan yang menyebabkan beberapa jalan dinaiki air.

Katanya, sekiranya berhadapan laluan yang berisiko, orang ramai diminta bersabar bagi mengelakkan insiden seperti itu berulang.

Sementara itu, Ketua Balai Bomba dan Penyelamat (BBP) Lintas, Agustavia Joe Guasi berkata, operasi mencari dan menyelamat ditamatkan pada jam 2.20 petang, hari ini.

“Mayat dikeluarkan pasukan bomba dan penyelamat sebelum diserahkan kepada polis untuk tindakan selanjutnya.

“Kita berterima kasih kepada penduduk kampung yang berjaya membantu pihak berkuasa,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


i-Sinar Beri Nafas Baharu Pencarum KWSP

KUALA LUMPUR: Kemudahan skim i-Sinar, iaitu pengeluaran caruman daripada Akaun 1 Kumpulan Wang Simpanan Pekerja (KWSP) membabitkan lapan juta ahli yang terjejas pendapatan akibat COVID-19, diumumkan kelmarin, memberi nafas baharu kepada pencarum.

Kelulusan secara automatik tanpa memerlukan dokumen sokongan untuk ahli dalam Kategori 1, iaitu mereka yang bekerja di sektor formal, bekerja sendiri, bekerja di dalam sektor ekonomi gig, yang sudah lama tidak mencarum, yang hilang pekerjaan, suri rumah atau yang diberi notis cuti tanpa gaji amat melegakan mereka.

Beberapa pencarum yang ditemui menyifatkan skim i-Sinar memberi peluang kepada mereka merancang kelangsungan hidup, selain meringankan beban kewangan semasa.

KWSP dalam kenyataan kelmarin mengumumkan, ahli dalam Kategori 1 hanya perlu memohon secara dalam talian melalui isinar.kwsp.gov.my mulai 21 Disember 2020, dengan pembayaran untuk mereka yang layak akan dibuat mulai pertengahan Januari 2021.

Pengurus dana persaraan itu berkata, kriteria bagi kategori berkenaan adalah ahli yang tiada caruman dengan KWSP sekurang-kurangnya selama dua bulan berturut-turut ketika permohonan atau ahli yang masih bekerja, tetapi mengalami pengurangan gaji pokok sekurang-kurangnya 30 peratus selepas 1 Mac 2020.

Ahli yang mempunyai baki RM100,000 dan ke bawah dalam Akaun 1 boleh membuat pengeluaran sehingga jumlah maksimum RM10,000. Pembayaran dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM5,000.

Bagi ahli yang mempunyai baki lebih daripada RM100,000 dalam Akaun1boleh membuat pengeluaran maksimum 10 peratus atau RM60,000 (yang mana lebih rendah). Pembayaran akan dibuat secara berperingkat dalam tempoh maksimum enam bulan dengan bayaran pertama sehingga RM10,000. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Rogol: 7 Pelajar Direman Masih Boleh Duduki Peperiksaan SPM, Dalam Lokap

TAWAU: Kesemua tujuh calon Sijil Pelajaran Malaysia (SPM) di sebuah sekolah di sini yang ditahan reman hari ini bagi siasatan kes rogol seorang pelajar perempuan di sekolah sama, masih boleh menduduki peperiksaan SPM di dalam lokap.

Pengarah Jabatan Pendidikan Negeri Sabah, Dr Mistirine Radin berkata esok Pegawai Jabatan Pendidikan Negeri Sabah akan berhubung dengan balai polis di mana pelajar itu ditahan reman.

“Pelajar masih boleh menduduki peperiksaan SPM semasa tahanan reman. Kami pun baru dapat maklumat tentang penahanan mereka hari ini,” katanya dalam satu kenyataan di sini, malam ini.

Menurut Mistirine pihaknya akan bekerjasama dengan polis bagi menangani kes itu.

“Kejadian ini amat menyedihkan kerana berlaku dalam kawasan sekolah,” katanya.

Beliau dalam pada itu mengingatkan pengawal keselamatan sekolah agar melaksanakan rondaan dalam kawasan sekolah sepertimana ditetapkan dalam kontrak perkhidmatan bertujuan mengelak kejadian tidak diingini atau seumpamanya berlaku.

Selain itu, katanya pihak pengurusan sekolah juga boleh meningkatkan pencegahan dengan mengunci bilik-bilik yang berisiko untuk disalah guna pelajar.

Beberapa media hari ini melaporkan tujuh pelajar lelaki berusia 17 tahun di sebuah sekolah di Tawau ditahan reman selama tiga hari mulai hari ini atas tuduhan merogol seorang pelajar perempuan berusia 14 tahun dari sekolah yang sama.

Kejadian itu dipercayai berlaku di sebuah bilik di sekolah berkenaan.


Malaysia Alami Cuaca Lebih Panas, Kering Hingga Pertengahan September – MetMalaysia

KUALA LUMPUR, 21 Julai : Tiada gelombang haba berlaku di Malaysia setakat hari ini, bagaimanapun negara ketika ini mengalami Monsun Barat Daya yang menyebabkan cuaca panas dan kering hingga pertengahan September, menurut Jabatan Meteorologi Malaysia (MetMalaysia).

Jabatan itu memaklumkan pihaknya sentiasa melakukan pemantauan dari semasa ke semasa termasuk status gelombang haba di seluruh negara dan menyebarkan maklumat kepada agensi berkaitan untuk tindakan penguatkuasaan dan persiapan menghadapi bencana.

“Berdasarkan pemantauan MetMalaysia terhadap gelombang haba hingga 21 Julai, tiada kawasan di negara ini yang terdedah dengan sebarang gelombang haba,” menurut kenyataan MetMalaysia menerusi e-emel hari ini mengenai cuaca panas dialami negara pada masa ini.

Selain itu, MetMalaysia memberitahu stesen meteorologinya tidak merekodkan suhu lebih daripada 35 darjah Celcius (°C) selama tiga hari berturut-turut, justeru pihaknya tidak menjangkakan suhu akan melebihi 40°C.

Jelasnya, 40.1°C adalah suhu tertinggi direkodkan di Malaysia ketika fenomena El Nino terkuat melanda negara pada 1998.

“Dari segi perubahan cuaca, kami menjangkakan berlaku hujan lebat, angin kencang dan kelembapan tinggi disebabkan Malaysia sedang beralih monsun khususnya di negeri pantai barat dan pedalaman Semenanjung selain pantai barat Sabah dan wilayah tengah dan barat Sarawak,” menurut MetMalaysia.

Sementara itu, Pakar Klimatologi, Fakulti Sains dan Teknologi, Universiti Kebangsaan Malaysia (UKM) Prof Dr Fredolin Tangang berkata gelombang haba di Malaysia dikaitkan dengan kebolehubahan cuaca iaitu Madden-Julian Oscillation (MJO) dan El Nino.

“Madden-Julian Oscillation adalah fenomena biasa, yang berayun dengan kekerapan sekali dalam tempoh 20 ke 60 hari. Semasa Monsun Barat Daya, ia boleh meningkatkan suhu satu ke dua darjah hingga sekitar bawah 40°C bergantung kepada kawasan. Malah, kita sudah mengalaminya sekarang,” katanya menerusi e-mel.

Beliau berkata ini adalah kejadian biasa disebabkan oleh pengaruh pusat perolakan MJO yang dipertingkat, membawa ketidakstabilan kelembapan dan cuaca ke Malaysia dan selepas itu,  pusat perolakan dipertingkat ini disusuli oleh pusat perolakan dikurangkan yang menyebabkan cuaca panas dan kering di Malaysia.

Beliau berkata ini bukanlah gelombang haba yang luar biasa kerana Madden-Julian Oscillation adalah fenomena berulang yang menyederhanakan suhu basah-kering di negara ini.

Seorang lagi pakar perubahan iklim, Dr Renard Siew berkata gelombang haba ini bukan sesuatu yang baharu kerana ia berlaku setiap tahun dengan variasi.

“Kesan pulau haba bandar (kawasan bandar mengalami suhu lebih tinggi daripada kawasan luar bandar), juga satu lagi penyebab peningkatan suhu,” katanya.

Beliau berkata dari sudut pandang perubahan iklim, ia tidak banyak memberi kesan daripada perspektif pemanasan global, bagaimanapun ia juga menyebabkan inter variability of rainfall (kawasan yang biasanya mendapat jumlah air yang banyak tidak lagi mendapat taburan hujan yang banyak seperti dahulu).

Menurutnya, oleh kerana ia adalah kejadian biasa, gelombang haba ini perlu dipantau turun naik suhunya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dadah: 14 Individu Ditahan

TUARAN: Seramai 14 individu ditahan atas pelbagai kesalahan membabitkan dadah dalam beberapa siri operasi di sekitar daerah ini, bermula 2 September lalu dan berakhir kelmarin.

Operasi dilakukan anggota dan pegawai polis dari Bahagian Siasatan Jenayah Narkotik Ibu Pejabat Polis Daerah (IPD) Tuaran di beberapa lokasi iaitu Taman Telipok Ria, Sri Rugading, Tamparuli dan Kampung Mengkabong.

Ketua Polis Daerah Tuaran, Deputi Superintendan Mohd Hamizi Halim berkata dalam operasi selama dua minggu itu, lima individu ditahan kerana memiliki dadah manakala sembilan individu lain ditahan kerana didapati positif dadah.

“Daripada jumlah itu, 11 individu warga tempatan manakala selebihnya warga asing berusia lingkungan 20 hingga 40 tahun,” katanya menerusi kenyataan media hari ini.

Mohd Hamizi berkata, dalam tempoh operasi itu juga, polis turut merampas dadah jenis syabu dengan anggaran berat 1.22 gram bernilai RM180.

“IPD Tuaran mengucapkan terima kasih kepada orang ramai yang menyalurkan maklumat dan adalah dialu-alukan terus memberi maklumat berkaitan jenayah dadah.

“Usaha untuk membanteras pengedaran dan penagihan dadah sekitar daerah ini sentiasa dipertingkatkan dari semasa ke semasa demi kesejahteraan serta ketenteraman di kawasan Tuaran,” katanya. -SabahNewsToday


Kuota Internet ‘Pancing’ Perawan

SUMATERA: Seorang lelaki warga emas hanya mengguna kuota Internet sebagai umpan sebelum memperkosa seorang gadis di Bayuasin, pada Isnin.

Menerusi laporan Kompas.com, lelaki berusia 62 tahun itu melakukan perbuatan sumbangnya itu terhadap mangsa berusia 14 tahun yang juga jirannya.

Ketua Polis Tungkal Jaya, Iptu Rudin Suprianto berkata, susulan daripada laporan diterima, polis berjaya menahan lelaki terbabit.

Menurutnya, mangsa ditawarkan bekerja di rumah suspek sebagai tukang cuci.

Suspek juga menawarkan mangsa untuk tinggal di rumahnya yang tidak jauh dari kediaman keluarganya.

Selepas mangsa mula bekerja, suspek kemudian memujuk mangsa untuk melakukan hubungan seks dengan menawarkan kuota Internet kepada remaja itu.

“Mangsa dijanjikan 100,000 rupiah (kira-kira RM30) untuk membeli kuota Internet namun wang dijanjikan tidak diberikan malah turut diancam bunuh,” katanya.

Rudin berkata, suspek dikatakan sudah memperkosa mangsa empat kali ketika ketiadaan penghuni lain di rumah berkenaan.

Namun, disebabkan tidak tahan diperlakukan sedemikian, mangsa melaporkan kejadian kepada keluarganya.

“Suspek mengambil kesempatan kemiskinan dihadapi mangsa untuk bertindak sedemikian.

“Lelaki itu kini ditahan untuk siasatan lanjut,” katanya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gempa 5.7 magnitud gegar barat laut Aceh

JAKARTA: Gempa bumi dengan kekuatan 5.7 pada skala Richter menggegarkan barat laut Aceh, Sumatera Utara pagi tadi.

Gempa berpusat di 202km Barat Laut Kota Sabang-Aceh itu berlaku pada jam 9. 53 pagi waktu Indonesia Barat.

Menurut Badan Meteorologi, Klimatologi, dan Geofisika (BMKG), gegaran gempa itu turut dirasai di Banda Aceh dan Sabang.

Belum terdapat laporan berkaitan kerosakan harta benda dan kemalangan jiwa setakat ini. – BERNAMA


Musa Aman Dakwa Peroleh Majoriti Mudah Untuk Bentuk Kerajan Baharu Sabah

KOTA KINABALU, 29 Julai — Bekas Ketua Menteri Sabah Tan Sri Musa Aman hari ini mendakwa telah memperoleh majoriti mudah untuk membentuk kerajaan negeri baharu menerusi gabungan beberapa parti di negeri itu.

Bagaimanapun ketika mengumumkan perkara itu pada sidang media di sini, Musa tidak memberitahu jumlah majoriti mudah yang diperolehinya bagi mengambil alih pentadbiran kerajaan negeri di bawah pimpinan Ketua Menteri Datuk Seri Mohd Shafie Apdal yang juga Presiden Parti Warisan Sabah (Warisan).

Musa turut memaklumkan beliau akan mengetuai beberapa ahli Dewan Undangan Negeri (ADUN) Sabah untuk menghadap Yang Dipertua Negeri Tun Juhar Mahiruddin di Istana Negeri dalam masa terdekat.- BERNAMA


Cubaan Pecah Masuk Rumah, Lelaki Ditangkap Orang Awam

KENINGAU: Seorang lelaki dipercayai melakukan aktiviti pecah rumah di Taman Sabanah berjaya ditangkap oleh orang awam.

Mohd Nur Fadreen Nordin berumur 31 tahun dikatakan melarikan diri ke kawasan perumahan Taman Wawasan Juta selepas memecah masuk sebuah rumah.

Ketua Bahagian Pencegahan Jenayah dan Keselamatan Komuniti Daerah (KBPJKKD) Keningau, Asisten Superintenden Mohd Danny Jusiang Abdullah siasatan di tempat kejadian mendapati suspek melarikan diri dengan menutup muka dan bersenjatakan pisau.

“Setibanya pihak polis di tempat kejadian selepas menerima laporan berkenaan mendapati suspek telah melarikan diri namun berjaya ditangkap oleh orang awam kira-kira pukul 3.21 petang,” katanya.

Beliau berkata demikian dalam satu kenyataan di sini hari ini.

Tambahnya turut dirampas barang-barang disyaki milik suspek tersebut adalah penutup muka warna hitam, sebuah telephone bimbit jenis Vivo, sebuah alat penggera kereta dan sebilah pisau berukuran 32 sentimeter termasuk hulu. -SabahNewsToday


COVID-19: 2,063 Kes Baharu, 5 Kematian Dilaporkan Hari Ini

PUTRAJAYA: Kes baharu COVID-19 kembali meningkat iaitu sebanyak 2,063 dilaporkan semalam menjadikan jumlah kumulatif kes di negara ini ialah 307,943.

Ketua Pengarah Kesihatan, Tan Sri Dr Noor Hisham Abdullah, berkata daripada jumlah kes baharu itu, sembilan kes import yang mendapat jangkitan dari luar negara.

Katanya, Selangor kekal mencatatkan kes harian tertinggi hari ini iaitu sebanyak 630 kes diikuti Sarawak dengan 361 kes baharu dan Pulau Pinang iaitu 337 kes.

“Sehingga kini seramai 193 kes sedang dirawat di Unit Rawatan Rapi (ICU) dan 99 daripadanya masih memerlukan alat bantuan pernafasan,” katanya dalam sidang media COVID-19, di sini hari ini.

Dalam pada itu Dr Noor Hisham memaklumkan terdapat lima kes kematian membabitkan warganegara dilaporkan menjadikan jumlah kumulatif kes kematian disebabkan oleh COVID-19 sebanyak 1,153 kes.

Beliau turut memaklumkan sehingga jam 12 tengah hari ini terdapat 2,922 kes sembuh dilaporkan yang menjadikan jumlah kumulatif kes pulih sepenuhnya daripada COVID-19 ialah 283,629 kes bersamaan 92.10 peratus daripada jumlah keseluruhan kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penyanyi Nasyid, Yasin Tiba Di Mahkamah Untuk Didakwa

PETALING JAYA : Penyanyi nasyid, Yasin Sulaiman yang ditahan polis kerana disyaki memiliki dan menanam pokok ganja di kediamannya di sebuah kondominium di Kota Damansara di sini, baru-baru ini tiba di Kompleks Mahkamah Petaling Jaya, untuk didakwa.

Yasin, 47, yang memakai baju-t hitam tiba di mahkamah kira-kira 10 pagi diiringi anggota polis.

Dia akan dituduh mengikut Seksyen 39B dan 6B Akta Dadah Berbahaya 1952 masing-masing di Mahkamah Majistret serta Sesyen.

Harian Metro sebelum ini melaporkan, kegiatan penyanyi nasyid yang juga komposer muzik menanam pokok ganja terbongkar selepas kediamannya diserbu polis.

Dalam serbuan pada 5.30 petang, polis menemui 17 pokok dalam pasu disyaki ganja di salah sebuah bilik, balkoni rumah dan dalam almari baju.

Mohamad Fakhrudin dilaporkan berkata, polis turut menemui dua plastik berisi ketulan mampat daun kering disyaki ganja seberat 214 gram, cecair pemusnah serangga, alat pengukur kandungan PH air, alat penyukat suhu, lampu, alat menyiram tanaman dan alat pengudaraan.

Siasatan polis mendapati, pokok ganja yang ditemui itu adalah untuk kegunaannya sendiri. – HMetro


10 Lagi Lokaliti Di Sabah Dikenakan PKPD

KUALA LUMPUR: Sebanyak 10 lagi lokaliti di Sabah dikenakan Perintah Kawalan Pergerakan Diperketatkan (PKPD) bermula 19 Ogos hingga 1 September depan.

Ketua Pengarah Keselamatan Negara, Majlis Keselamatan Negara (MKN), Jabatan Perdana Menteri, Datuk Rodzi Md Saad berkata, dua lokaliti di Kota Belud, Sabah yang dikenakan PKPD ialah Kampung Kuala Abai dan Kampung Payas-payas.

Menurutnya, dua lokaliti di Penampang, Sabah iaitu Beverly Hills Fasa 3 dan Regency Park turut dikenakan PKPD.

“Selain itu, lokaliti lain yang dikenakan PKPD ialah Kampung Iburu dan Kampung Meligan di Sipitang, Sabah; Taman Ria Height, Tawau, Sabah dan Kompleks Baiduri Ayu, Felda Sahabat 9, Lahad Datu, Sabah.

“Turut dikenakan PKPD ialah Perumahan Pekerja Ladang Moynod 1, Beluran, Sabah.

“MKN juga memutuskan untuk menamatkan PKPD di Kampung Banjar, Keningau, Sabah dan Kem 3 Sibulu, Tenom, Penampang Baru, Penampang, Sabah dan Depot Tahanan Imigresen Tawau, Sabah.


Malaysia Turun Ranking Kes Covid-19 Terbanyak Dunia

SHAH ALAM – Malaysia terus mencatatkan penurunan kedudukan dalam senarai negara-negara dijangkiti pandemik koronavirus (Covid-19) terbanyak di seluruh dunia apabila negara kini menghuni tangga ke-30 semalam (5 April) berbanding tangga ke-17 pada 19 Mac lalu.

Berdasarkan data statistik John Hopkins University setakat lewat petang semalam, beberapa negara lain seperti Chile, Denmark dan India sudah mula mengatasi negara Malaysia yang sehingga kini mencatatkan keseluruhan kes jangkitan Covid-19 sebanyak 3,662 orang.

Kedudukan terkini itu sekali gus menunjukkan usaha keras Malaysia membendung pandemik Covid-19 melalui inisiatif pelaksanaan Perintah Kawalan Pergerakan (PKP) dan Perintah Kawalan Pergerakan Diperketatkan (PKPD) mula menampakkan keberkesanan memberangsangkan.

Hakikat itu disokong Pakar Kesihatan Awam (Epidemiologi/Biostatistik) Jabatan Mikrobiologi dan Parasitologi Perubatan dari Universiti Putra Malaysia, Profesor Madya Dr Malina Osman yang menegaskan trend terkini statistik kes jangkitan Covid-19 di Malaysia sudah mula menunjukkan keluk mendatar dalam tempoh beberapa hari kebelakangan ini.

Pakar Kesihatan Awam (Epidemiologi/Biostatistik) Jabatan Mikrobiologi dan Parasitologi Perubatan dari Universiti Putra Malaysia, Profesor Madya Dr Malina Osman berkata, trend itu juga berpotensi mengetepikan ramalan aktuari beberapa agensi dunia seperti JP Morgan yang terdahulu menjangkakan Malaysia berlaku peningkatan kes jangkitan Covid-19 akibat gelombang ketiga pada pertengahan bulan April.

Bagaimanapun, Dr Malina memberi amaran lengkuk statistik jangkitan kes Covid-19 di Malaysia mampu kembali meningkat mendadak seperti Hong Kong sekiranya kerajaan tidak mengambil iktibar daripada pendekatan negara itu yang melonggarkan serta-merta pelaksanaan PKP sebaik angka jangkitan kes dicatatkan mula mendatar.

“Tindakan PKP sejak 18 Mac lalu sememangnya memberikan hasil positif apabila julat anggaran kes jangkitan Covid-19 hanya sekitar 110 hingga 235 kes dalam tempoh beberapa hari ini, sekali gus menunjukkan keluk mendatar berbanding trend jangkaan JP Morgan yang sepatutnya menunjukkan jumlah kes meningkat mencanak.

“Meskipun ada jangkaan berlaku gelombang ketiga peningkatan kes jangkitan Covid-19, kita lihat statistik terkini Kementerian Kesihatan (KKM) terus menunjukkan keputusan lebih baik.

“Kita berharap rakyat terus mencontohi disiplin rakyat negara Jepun dan Korea Selatan untuk terus mencatatkan penurunan lengkuk. Namun sekiranya kita tidak berhati-hati dan terus melonggarkan PKP sebaik sahaja kes jangkitan berkurangan, kita boleh menerima nasib seperti negara Hong Kong,” katanya kepada Sinar Harian di sini kelmarin.

Berikutan kebimbangan itu, Dr Malina mengakui terdapat keperluan kerajaan untuk meneruskan pelaksanaan PKP selepas 14 April ini kerana masih terdapat lebih 2,000 pesakit yang positif Covid-19 dirawat di hospital.

Menurutnya, kesemua pesakit positif Covid-19 yang masih dirawat mahu pun yang kini menerima rawatan di Unit Rawatan Rapi (ICU) masih berpotensi mewujudkan gelombang jangkitan baharu pandemik itu sekiranya kerajaan tidak berhati-hati menanganinya.

“Selain menasihati rakyat negara ini untuk terus mematuhi PKP demi memutuskan rantaian penularan Covid-19, saya juga berharap kesemua petugas barisan hadapan lebih berwaspada dan turut mengamalkan penjarakkan sosial seperti amalan pembersihan tangan sekerap mungkin bagi mengelakkan mereka mudah dijangkiti.

“Bagi golongan sukarelawan yang menyalurkan bantuan kelengkapan perlindungan diri atau makanan kepada petugas barisan hadapan atau bantuan kebajikan kepada golongan memerlukan, mereka juga diingatkan untuk berhati-hati bagi mengelakkan menjadi punca penularan Covid-19,” katanya.

Semalam, Malaysia merekodkan empat lagi kematian berkaitan Covid-19.

Ketua Pengarah Kesihatan, Datuk Dr Noor Hisham Abdullah berkata, dengan pertambahan itu menjadikan keseluruhan kematian akibat wabak tersebut meningkat kepada 61 kes setakat jam 12 tengah hari.

“Sehingga jam 1 tengah hari tadi, terdapat 179 kes baharu dilaporkan menjadikan kes positif meningkat kepada 3,662 kes,” katanya.


Sabah tetapkan had umur perkahwinan 18 tahun

KOTA KINABALU, 4 Okt – Kerajaan Sabah menetapkan had umur minimum untuk berkahwin di negeri itu pada 18 tahun, kata Ketua Menteri Datuk Seri Mohd Shafie Apdal.

Beliau berkata perkara itu diputuskan kabinet negeri pada mesyuaratnya semalam selepas  mendengar  penjelasan Mufti Sabah Datuk Bungsu @ Aziz Jaafar.

“Kita (kabinet negeri) telah sepakat untuk memastikan had umur perkahwinan iaitu 18 tahun  dapat diteruskan,” katanya kepada pemberita selepas mempengerusikan Mesyuarat Tindakan Negeri (MTN) di sini hari ini.

Menurutnya, Bungsu  telah mencadangkan untuk menurunkan had umur minimum perkahwinan  daripada 16 tahun kepada 14 tahun bagi perempuan dan daripada 18 tahun kepada 16 tahun bagi lelaki.

Namun katanya Mufti Sabah juga berpandangan had umur itu boleh dinaikkan kepada 18 tahun  sambil pada masa sama menyediakan pilihan dengan mengambil kira keadaan tertentu seperti adat dan budaya di sesetengah tempat di negeri tersebut.

Mengenai MTN itu, Mohd Shafie berkata projek pembangunan di negeri tersebut khususnya  projek  persekutuan, perlu dipantau dengan kerjasama kerajaan negeri.

Katanya  projek yang dilaksanakan oleh kementerian di peringkat pusat boleh menggunakan khidmat kementerian berkaitan di peringkat negeri bagi memastikan projek berkenaan berjalan lancar.

“Jangan kita beroperasi secara bersendirian. Matlamat dan tujuan kita ialah projek-projek ini dapat memberi perkhidmatan sebaiknya kepada rakyat nanti,” katanya.


56 Individu Ditahan Dalam Ops Ice Breaker

KOTA KINABALU: Seorang remaja berumur 13 tahun adalah antara 56 individu yang ditahan dalam Ops Ice Breaker yang dijalankan di beberapa kawasan dalam tempoh 11 hingga 17 Januari.

Ketua Polis Daerah Kota Kinabalu Asisten Komisioner Habibi Majinji berkata 50 daripada suspek yang ditahan adalah warga tempatan manakala enam yang lain adalah warga asing.

“Seorang daripada suspek dipercayai memiliki sejumlah dadah dan dipercayai pengedar dalam kawasan terbabit serta kawasan sekitarnya dan akan disiasat mengikut Seksyen 39B Akta Dadah Berbahaya 1952 manakala seorang lagi yang ditahan selepas melakukan kesalahan sama turut disiasat mengikut Seksyen 39A akta sama.

“18 lagi individu yang memiliki dadah disiasat mengikut Seksyen 12(2) dan 36 yang lain terbabit penyalahgunaan dadah akan disiasat mengikut Seksyen 15(1)(a) Akta Dadah Berbahaya 1952,” katanya.

Sementara itu Habibi berkata hasil serbuan di tiga lokasi berbeza masing-masing di Kampung Cenderamata, Labou dan Sembulan turut menahan 18 individu dan sepanjang tempoh operasi polis berjaya merampas 109.54 gram syabu yang dianggarkan bernilai RM16,431 mengikut harga pasaran semasa.

Habibi berkata usaha pembanterasan ini akan dijalankan dari semasa ke semasa bagi memastikan kesejahteraan serta ketenteraman awam di sekitar sini terus terpelihara.


Puluhan Remaja AS Terkena Jangkitan Paru-Paru Akibat Vape

WASHINGTON – Pihak berkuasa Amerika Syarikat (AS) menyiasat kes puluhan orang terutamanya remaja dimasukkan ke hospital akibat kecederaan paru-paru sejak beberapa minggu lalu selepas menghisap vape, namun punca sebenar masih kekal misteri.

Jabatan Kesihatan Illinois, Minnesota dan Wisconsin telah mengeluarkan kenyataan menghuraikan kes melibatkan pesakit yang mengalami masalah sukar bernafas, pening dan kelesuan, iaitu simptom yang menyebabkan mereka dimasukkan ke hospital.

Pihak berkuasa perubatan di tiga negeri berkenaan melaporkan sekurang-kurangnya 30 kes disahkan manakala 22 kes lagi masih dalam siasatan dan kini bekerjasama dengan Pusat Kawalan Penyakit Berjangkit untuk siasatan lanjut.

Ramai dalam kalangan mereka terlibat menggunakan produk vape ganja.

Media AS turut melaporkan kes yang sama di beberapa negeri.

Pakar epidemiologi Jabatan Perkhidmatan Kesihatan Wisconsin, Thomas Haupt berkata, pihaknya dalam proses untuk menemubual semua pesakit terlibat bagi mencari titik persamaan.

“Buat masa ini, hanya vape yang menunjukkan persamaan, namun kami cuba untuk membuka jaringan lebih luas bagi memastikan kita tidak terlepas sesuatu,” katanya.

Penemuan itu membingungkan pakar, kerana rokok elektronik telah wujud di AS sejak tahun 2006 dan penyelidikan saintifik setakat ini menunjukkan ia mungkin alternatif yang kurang toksik untuk merokok.

Kira-kira 3.6 juta pelajar sekolah menengah dan sekolah tinggi menggunakan produk-produk vape pada tahun 2018, peningkatan sebanyak 1.5 juta pada tahun sebelumnya, menurut laporan oleh Pusat Kawalan dan Pencegahan Penyakit (CDC). – AFP


Penunggang motosikal maut, polis minta saksi tampil bantu siasatan

KOTA KINABALU, 3 Mac – Seorang penunggang motosikal maut dalam kemalangan yang melibatkan tiga buah motosikal di Jalan Sulaman berhampiran lampu isyarat Universiti Malaysia Sabah (UMS) pada jam 12.50 tengah malam tadi.

Ketua Polis Daerah Kota Kinabalu ACP Habibi Majinji berkata mangsa Mohd Diman Fadillah Kamis, 31, disahkan meninggal dunia ditempat kejadian oleh Pegawai Perubatan dari Hosital Likas.

Beliau berkata berdasarkan keterangan saksi, kemalangan berlaku apabila mangsa dipercayai cuba menguji kelajuan dengan membuat satu pusingan dari arah lampu isyarat UMS menuju ke lampu isyarat Indah Permai.

“Apabila sampai di Jalan Sulaman berdekatan lampu isyarat UMS, mangsa telah dilanggar oleh dua buah motosikal lain sebelum kedua-dua motosikal itu meninggalkan tempat kejadian,” katanya dalam kenyataan, di sini hari ini.

Habibi meminta orang ramai yang menyaksikan kejadian itu agar tampil membantu siasatan atau menghubungi pegawai penyiasat Inspektor Ngang Ak Kalimpot di talian 017-8083272 dan kes disiasat dibawah Akta Pengangkutan Jalan 1987.


Wanita Ditemui Mati Di Kebun Serai Miliknya

KOTA BELUD: Kehilangan seorang wanita warga emas akhirnya terjawab selepas mangsa ditemui mati di kebun serai miliknya di Kampung Morrolobou, Timbang, di sini, hari ini.

Mangsa Narimah Moot, 62, ditemui terbaring tidak sedarkan diri oleh jirannya ketika melalui kawasan kebunnya jam 8.30 pagi.

Berikutan itu, jiran mangsa memaklumkan kepada ketua kampung sebelum mereka menghubungi polis untuk bantuan segera.

Ketua Polis Daerah Kota Belud, Superintendan Mohd Zaidi Abdullah berkata, siasatan lanjut mendapati mayat wanita ditemui di kebun serai iaitu kira-kira 50 meter dari rumah mangsa.

“Temubual dengan anak mangsa memberitahu kali terakhir dia melihat ibunya pada Jumaat lalu semasa menghantar air mineral ke rumah mangsa.

“Mangsa tinggal sendirian dirumahnya dan rutin harian mangsa adalah menanam serai dan akan bertemu dengan pembeli atau pemborong setiap hari Selasa untuk urus niaga,” katanya ketika dihubungi.

Mohd Zaidi berkata, anak mangsa memberitahu ibunya juga tidak hadir untuk temujanji doktor bagi rawatan penyakit darah tingginya kerana sibuk mengusahakan kebun serainya.

Katanya, mangsa juga disahkan pernah menghidap penyakit Tibi sebelum ini dan perlu mendapat rawatan di Hospital Kota Belud.

“Ketika ditemui mangsa lengkap berpakaian lengkap. Mayat mangsa sudah dihantar ke unit Forensik Hospital Kota Belud untuk tindakan selanjutnya.

“Proses bedah siasat akan dijalankan esok dan kes diklasifikasikan sebagai kes kematian mengejut,” katanya. -SabahNewsToday


Operasi Besar-Besaran Pastikan Pendatang Tanpa Izin Divaksin

SEMENYIH: Operasi besar-besaran menahan pendatang tanpa izin dalam tempoh Perintah Kawalan Pergerakan (PKP) dilaksanakan bagi memastikan golongan itu mempunyai dokumen sah bagi tujuan vaksinasi.

Menteri Dalam Negeri, Datuk Seri Hamzah Zainudin, berkata ini berikutan kerajaan tidak boleh memberikan vaksin kepada sesiapa yang tidak ada sebarang identiti dan dokumen, dan pelaksanaan itu bertujuan mendapatkan imuniti kelompok bagi melindungi rakyat.

“Sebelum ini, ada pihak mempertikaikan tindakan ini, bahawa mereka yang tidak mempunyai dokumen tidak patut ditahan, namun perlu dinyatakan di sini jika mereka yang ditahan tidak mempunyai dokumen, bagaimana nak membabitkan mereka dalam program vaksinasi?

“Kerajaan tidak boleh memberi vaksin kepada golongan ini, kerana setiap pendaftaran program vaksinasi memerlukan bukti dokumen dan identiti yang sah,” katanya pada sidang media selepas melawat ke depot imigresen sementara di Kem Program Latihan Khidmat Negara Eco Millenium, Beranang, dekat sini, hari ini.

Hamzah mengulas mengenai dakwaan dikeluarkan beberapa Ahli Parlimen dan Ahli Dewan Undangan Negeri (ADUN) pembangkang, berhubung kedudukan pendatang tanpa izin dalam mendapatkan suntikan vaksin.

“Jika mereka tidak ditahan, adakah mereka akan keluar untuk mendapatkan vaksin? Di sebabkan itu mereka ditahan, dan kami akan siasat sama ada mereka mempunyai majikan atau sebaliknya,” katanya.

Beliau berkata, langkah seterusnya akan dilaksana dengan bekerjasama dengan majikan terbabit, untuk meminta mereka pergi ke kedutaan setiap pendatang tanpa izin itu, bagi mendapatkan dokumen sah sebelum golongan itu boleh menerima vaksin.

Hamzah turut mempelawa Ahli Parlimen serta ADUN yang menggesa bagi ketetapan itu, supaya membantu menaja pendatang tanpa izin yang ditahan tanpa dokumen serta majikan, bagi memudahkan urusan mendapatkan dokumen sah mereka.

Dalam pada itu Hamzah berkata, seramai 78,530 daripada 97,891 pendatang tanpa izin telah dihantar pulang ke negara masing-masing, menerusi Program Rekalibrasi bagi tempoh 21 Dis 2020 hingga 1 Jun lalu.

Beliau berkata kira-kira 108,000 warga asing yang berdaftar, dalam proses untuk memohon mendapatkan Pas Lawatan Kerja Sementara.

Hamzah berkata berdasarkan jumlah keseluruhan itu, kira-kira 200,000 warga asing di negara ini berjaya dikenal pasti menerusi program itu, yang dijalankan pihak Jabatan Imigresen dan seramai 5,009 majikan berdaftar dalam program berkenaan, mahu mengambil warga asing berdaftar bekerja dengan mereka,” katanya.

“Perbincangan bersama pihak kedutaan Myanmar, China, Indonesia dan lain-lain mengenai perkara ini dilakukan, dan kami mahu pastikan mereka yang berada di sini mempunyai dokumen, bagi proses penghantaran balik mahupun urusan lain,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ESSCom Teruskan Ops Gasak, Basmi Kehadiran PTI Di ESSZone

SANDAKAN: Seramai 25 pendatang asing tanpa izin (PTI) telah ditahan dalam Operasi Gasak yang diancarkan oleh Kawasan Keselamatan Khas Pantai Timur Sabah (ESSCom) di dua lokasi secara berasingan, awal pagi Ahad.

Antara kawasan yang menjadi sasaran operasi pada kali ini ialah Kampung Forest dan Pusat Bandar Sandakan.

Komander ESSCom Dato’ Hazani Ghazali dalam satu kenyataan di sini berkata, Ops Gasak diteruskan di kawasan ESSZone antara lain bertujuan untuk membasmi  kehadiran PTI di lokasi-lokasi panas sekaligus membebaskan daerah ini daripada kehadiran PTI yang menjadi punca kepada berlakunya beberapa jenayah di ESSZone seperti jenayah penyeludupan dadah, rokok dan barang-barang terkawal.

Selain itu, katanya operasi juga bertujuan untuk mengesan dan menghapuskan tali barut kepada kumpulan Kidnapping for Ransom (KFR) yang disyaki menjadi dalang kepada kes-kes penculikan di kawasan pantai timur Sabah.

Beliau berkata, dalam operasi yang dilancarkan pada jam 3.30 pagi hingga 12 tengah hari itu, pasukan keselamatan telah memeriksa seramai 99 orang dan 25 orang daripadanya telah ditahan kerana tidak mempunyai sebarang dokumen pengenalan diri yang sah atau meragukan.

“ESSCom telah memeriksa seramai 99 orang dan setelah proses tapisan dokumentasi dibuat oleh pegawai Jabatan Imigresen dan Jabatan Pendaftaran Negara, seramai 74 telah dibebaskan kerana mempunyai dokumen manakala selebihnya 25 orang PTI telah ditahan kerana tidak mempunyai sebarang dokumen pengenalan diri yang sah.

“Kesemua PTI yang terdiri daripada 13 lelaki dan 12 wanita termasuk 2 kanak-kanak perempuan telah dibawa ke Pusat Tahanan Sementara (PTS) Sandakan untuk tujuan dokumentasi sebelum dihantar ke negara asal masing-masing.

“Kes ini akan disiasat mengikut Akta Imigresen 1959/63,” katanya.

Sementara itu, Hazani berkata ESSCom akan memperhebatkan lagi operasi gasak pada tahun ini dalam usaha untuk membasmi kehadiran PATI sekaligus memburu saki baki tali barut KFR di samping meneutralkan kawasan panas daripada sebarang unsur jenayah.

Tambahnya, sekiranya operasi seumpama ini tidak dilaksanakan secara berterusan terutama di kawasan panas dan kawasan tertentu yang disyaki menjadi tempat kegiatan dan persembunyian penjenayah, ia dikhuatiri boleh menjejaskan keselamatan dan kesejahteraan negara.

Beliau berkata, beberapa ancaman yang telah dikenalpasti dan sering berlaku di kawasan panas di pantai timur Sabah perlu ditangani secara berkesan bagi memastikan kawasan ini bebas daripada kegiatan jenayah rentas sempadan yang boleh mengganggu-gugat keharmonian dan kesejahteraan hidup penduduk.

Dalam pada itu, Hazani merakamkan penghargaan dan ucapan terima kasih kepada semua anggota keselamatan dan awam yang telah terlibat dan membantu menjayakan dalam operasi ini.

“Selain ESSCom, antara agensi keselamatan dan awam yang terlibat yang menjayakan operasi ini adalah Polis Diraja Malaysia, Angkatan Tentera Malaysia, Agensi Penguatkuasaan Maritim Malaysia, Pasukan Gerakan Am Batalion 20, Pasukan Polis Marin, Jabatan Imigresen Malaysia, Jabatan Pendaftaran Negara Malaysia, Jabatan Kastam dan Eksais Diraja Malaysia, Sabah Electricity Sdn Bhd, Jabatan Kebajikan Masyarakat dan Majlis Perbandaran Sandakan.

“Tanpa kerjasama dan sokongan padu daripada semua agensi yang terlibat, sudah tentu ESSCom akan menghadapi kesukaran dalam melaksanakan operasi ini,” katanya.


327 Anggota Polis Ditahan Salah Guna Dadah, Ada Yang Jual Ketum

KUALA LUMPUR : Polis Diraja Malaysia (PDRM) merekodkan sejumlah 327 tangkapan anggota pasukan keselamatan itu termasuk pegawai yang terlibat dalam kegiatan penyalahgunaan dadah menerusi Op Duri bagi tempoh Januari hingga Oktober tahun ini.

Pengarah Jabatan Siasatan Jenayah Narkotik (JSJN) Bukit Aman, Datuk Razarudin Husain berkata, menerusi maklumat risikan serta aduan, tangkapan itu menunjukkan trend penurunan selepas 566 individu ditahan pada tahun lepas.

Beliau berkata, antara kes penyalahgunaan dadah itu ialah membekalkan, memiliki, keputusan ujian air kencing positif dan Langkah-Langkah Pencegahan Khas (LLPK).

“Pihak JSJN sentiasa melaksanakan pelbagai operasi termasuk Op Duri yang sebelum ini dikenali sebagai Op Blue Devil bagi mencegah penglibatan anggota dan pegawainya dengan penyalahgunaan dadah.

“Daripada jumlah itu, 18 individu ditahan kerana membekalkan dadah, 74 individu kerana memilki dadah, 225 positif air kencing sementara 10 individu melalui LLPK setakat ini tahun ini,” katanya kepada Bernama.

Tahun lepas, 40 individu ditahan kerana membekalkan dadah, 99 kerana memiliki dadah, 424 positif air ujian kencing serta tiga di bawah LLPK.

Razarudin berkata, trend penurunan tangkapan yang turut dilakukan semasa tempoh Perintah Kawalan Pergerakan Bersyarat (PKPB) membuktikan bahawa PDRM tidak mengambil mudah pembabitan anggota dan pegawainya dengan aktiviti penyalahgunaan dadah.

Menurutnya, sekiranya pegawai serta anggota yang ditahan tidak terlibat dalam isu integriti dan hanya mempunyai masalah disiplin diri serta dilihat tidak sesuai bertugas di JSJN, mereka akan ditukarkan bertugas di jabatan lain.

“Saya tidak boleh nafikan ada pegawai dan anggota polis yang terlibat penjualan ketum yang dilarang di bawah Akta Racun, kami ada terima laporan berhubung perkara ini,” katanya.

Tambahnya, pihaknya akan mengambil tindakan sama ada mendakwa mana-mana pegawai dan anggota yang terlibat di mahkamah atau menukarkan mereka.

“Selain itu, saya kena menunjukkan teladan bahawa saya dulu betul (menjadi contoh baik kepada anak buah), baru anak buah saya tengok saya adalah ketua yang betul. Jika saya hidup bermewah-mewah, pegawai dan anggota saya akan nampak saya tidak betul dan gaji saya tidak setara dengan kehidupan mewah.

“Saya minta kepada pegawai dan anggota polis saya yang terlibat sindiket ini agar kembali ke pangkal jalan, apabila ada pegawai dan anggota yang dibuang kerja selepas berkhidmat 10 tahun, ia akan menyebabkan kerajaan mengalami kerugian berjuta ringgit,” katanya.

Ditanya mengenai tindakan terhadap semua rampasan dadah yang dilakukan PDRM beliau berkata, ia menjadi barang kes sehingga perkara itu diputuskan mahkamah.

“Apabila dadah tersebut dikembalikan kepada JSJN, JSJN akan melaksanakan pelupusan mengikut kaedah yang diluluskan Jabatan Alam Sekitar berdasarkan Akta Kualiti Alam Sekeliling 1974.

“Kebiasaannya, pelupusan dilaksanakan dengan membakar barangan terbabit dan ada syarikat dilantik Jabatan Alam Sekitar itu sendiri,” katanya.

Razarudin berkata, pelupusan dadah terbabit turut dihadiri wakil bahagian lain dalam PDRM termasuk Jabatan Integriti dan Pematuhan Standard dan media. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Mimpi Mati Dilanggar Lori’… Ini Ziana Zain 2 Yang Baharu!

“Saya berubah dengan kerelaan sendiri kerana rasa takut melihat ramai orang meninggal dunia setiap hari, tidak kira tua atau muda.

“Keadaan itu buat saya terfikir bagaimana jika saya meninggal dunia satu hari nanti tanpa membawa apa-apa bekalan,” kata bekas mak nyah, Nik Aidi Azhar Che Seman.

Nik Aidi, 40, atau lebih dikenali dengan gelaran Ziana Zain nombor 2 memberi reaksi itu ketika diminta mengulas mengenai gambar penampilannya tidak lagi berpakaian wanita, sebaliknya berjubah dan memakai serban serta kopiah.

Gambar itu mendapat perhatian warganet yang rata-ratanya memberi reaksi positif selepas dimuat naik rakannya, Mohd Fauzi Yusoff di Facebook pada 30 November lalu.

Bercerita lanjut mengenai penghijrahannya, Nik Aidi yang kini menetap di Kuala Krai, Kelantan berkata, dia mula mengubah penampilan sejak dua tahun lalu dan ia dilakukan tanpa dorongan atau paksaan daripada sesiapa.

“Niat nak berubah ini datang daripada hati saya sendiri kerana rasa takut dengan kematian memandangkan dulu (sebelum berubah), saya sering didatangi mimpi ngeri di dalam tidur antaranya meninggal dunia akibat dilanggar lori.

“Selain itu, saya pernah bermimpi duduk di satu tempat dengan dikelilingi api, tetapi kini hidup saya lebih tenang tanpa ada gangguan sebegitu.

“Mungkin mimpi itu adalah peringatan daripada Allah SWT untuk berubah dan kalau boleh, saya tidak mahu sekerat jalan tetapi biarlah terus begini,” katanya ketika dihubungi Harian Metro, hari ini.

Anak bongsu daripada tujuh beradik itu berkata, perubahannya tidak berlaku secara drastik, tetapi perlahan bermula dengan mengubah penampilan dan berusaha mendekatkan diri kepada Allah SWT menerusi solat serta mempelajari ilmu agama.

“Saya perlahan-lahan berubah dan baru-baru ini banyak ke masjid untuk solat. Kalau boleh, saya tidak mahu lagi tinggal solat kerana solat lima waktu itu penting.

“Kalau mati dan di akhirat nanti, solat yang akan ditanya dulu, jadi perkara itu membuatkan saya takut dan sentiasa beringat untuk insaf.

“Alhamdulillah, Allah SWT beri hidayah untuk berubah dan saya rasa lebih tenang, cuma karakter saya saja tidak boleh berubah kerana memang lembut seperti ini.

“Biarlah apa orang nak kata kerana apa yang penting adalah niat saya untuk berubah dan terus berpakaian seperti lelaki,” katanya.

Ditanya mengenai penerimaan insan terdekat, Nik Aidi bersyukur kerana perubahannya itu mendapat sokongan serta maklum balas positif keluarga terutama daripada ibu, Mok Tuan Maunah Tuan Nal, 87, serta ayahnya, Che Seman Cik Weil, 100.

Katanya, selain keluarga, ada rakan menghubunginya dan menghantar kiriman WhatsApp untuk bertanya khabar bagi mengetahui perkembangannya.

“Saya mahu bekerja, tetapi tidak boleh kerana menjaga ayah yang uzur dan sesekali ke rumah mak untuk menziarahinya yang tinggal berseorangan di kawasan berhampiran.

“Kiranya, masa saya banyak dihabiskan bersama ayah kerana duduk berdua dengannya, tetapi ada juga ke Kuala Lumpur dalam tempoh dua tahun ini untuk ke rumah kakak saudara di sana.

“Ada rakan bertanya khabar dan saya ucapkan terima kasih kepada mereka dan semua yang menyokong saya berubah kepada kebaikan. Saya turut doakan untuk anda semua,” katanya yang masih meminati Ziana Zain sehingga kini.

Berhubung pasangan hidup, Nik berkata, dia tidak terfikir mengenai soal jodoh buat masa ini kerana tumpuannya adalah untuk menjaga ibu bapanya dan menyerahkannya kepada Allah SWT.

“Saya doa kepada Allah untuk mempertemukan saya dengan pasangan yang baik, jujur dan ikhlas, itu saja,” katanya.


Gigit buaya selamatkan anak

SEORANG bapa nekad bergelut dan menggigit kaki buaya selepas haiwan ganas itu mengheret anaknya yang berenang di sungai berhampiran rumah mereka di bandar Balabac, wilayah Palawan, Filipina.

Mail Online melaporkan, kejadian berlaku ketika kanak-kanak itu, Diego Abulhasan, 12, berenang bersama adiknya sebelum dibaham reptilia terbabit yang cuba menyeretnya ke dasar sungai.

Tejada Abulhasan yang terdengar jeritan anaknya meminta tolong terus meluru ke sungai sambil membawa kayu dan menghentak kepala buaya itu berkali-kali namun ia enggan melepaskan gigitan.

Kerana marah, Tejada terjun ke dalam sungai dan menggigit kaki buaya itu menyebabkan haiwan berkenaan melepaskan gigitannya lalu terus beredar meninggalkan mangsa.

Tejada memberitahu polis, dia tidak teragak-agak untuk terjun ke dalam sungai untuk berdepan dengan buaya terbabit demi untuk menyelamatkan anaknya.

“Ia sangat mencemaskan dan saya tidak ada masa untuk berfikir panjang. Saya memukul buaya itu namun ia enggan melepaskan anak saya.

“Jadi saya terpaksa bergelut dengan haiwan itu dan agak mengerikan apabila berdepan secara dekat. Secara tiba-tiba saya menggigit kaki buaya itu dengan kuat seperti anjing Rottweiler,” katanya. – Daily Mail


Majlis Pengebumian Cetus Kluster Baharu Di Sabah

KOTA KINABALU: Satu lagi kluster berkaitan majlis pengebumian dilaporkan di Sabah semalam dipercayai tercetus berikutan kehadiran seorang individu yang menunjukkan gejala demam.

Kluster Limbawang di Beaufort itu sehingga kini dikesan menjangkiti 30 individu yang terdiri daripada kontak sosial dalam kalangan ahli keluarga kes indeks dan tetamu.

Jurucakap perkembangan harian Covid-19 Sabah, Datuk Masidi Manjun berkata, kluster itu dikaitkan dengan majlis pengebumian di Kampung Gelilia, Padas Damit, Beaufort pada 20 Jun lalu.

Katanya, kes indeks iaitu lelaki berumur 35 tahun dari Kampung Kelabu, Beaufort disahkan positif Covid-19 melalui saringan di Klinik Kesihatan Padas Damit pada 21 Jun selepas menunjukkan gejala demam sejak 19 Jun lalu.

“Saringan kontak rapat masing-masing mendapati empat lagi kes positif dalam kalangan ahli keluarga dan tetamu majlis terbabit.

“Terdapat bukti penularan menerusi kontak sosial yang membabitkan ahli keluarga di empat lokaliti berbeza di sekitar mukim Limbawang.

“Daripada 160 kontak yang disaring, 21 individu dikesan positif termasuk dua kes baharu pada hari ini (semalam) menjadikan jumlah kumulatif bagi kluster ini sebanyak 30 kes,” katanya dalam kenyataan, malam tadi.

Sementara itu, Masidi yang juga Menteri Kerajaan Tempatan dan Perumahan negeri berkata, Kluster Tembok Kota Kinabalu terus menjadi penyumbang tertinggi kes baharu Covid-19 di Kota Kinabalu, semalam.

Katanya, daripada 99 kes yang dilaporkan di Kota Kinabalu semalam, sebanyak 51 kes adalah berpunca daripada Kluster Tembok Kota Kinabalu yang membabitkan jangkitan dalam kalangan banduan di Penjara Kepayan.

Selain itu, katanya sebanyak 15 lagi kes disumbangkan melalui tiga lagi kluster aktif sedia ada iaitu masing-masing lima kes daripada Kluster Ocean Blue, Kluster Coral dan Kluster Tanjung Aru Baru.

“Baki sebanyak 33 lagi kes di Kota Kinabalu dikesan melalui saringan lain. Ia menjadikan daerah Kota Kinabalu mencatat kes paling tinggi di Sabah hari ini (semalam), disusuli Tawau, Kota Belud dan Kunak yang masing-masing mencatat 20 kes baharu,” katanya.

Secara keseluruhan, Sabah mencatat 242 kes baharu positif Covid-19 semalam dengan tiga kematian, iaitu masing-masing dua di Kota Belud dan satu di Tawau, manakala seramai 187 pesakit dilaporkan sembuh. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Timbulkan Isu Boleh Mendatangkan Kebencian Kaum Di Sabah – Omar

KOTA KINABALU: Masyarakat diingatkan tidak menimbulkan atau menyebar sebarang isu boleh mendatangkan kebencian kaum di negeri ini.

Pesuruhjaya Polis Sabah, Datuk Omar Mammah berkata isu perkauman yang dimainkan bimbang boleh mewujudkan pelbagai komen sensitif, provokasi dan permusuhan.

“Sejak akhir ini, terdapat perkembangan yang berlaku di Sabah berkaitan isu-isu perkauman yang dimainkan pihak tertentu.

“Saya tidak menafikan ada kejadian seumpama ini berlaku di sini tetapi kalau boleh kita cuba matikan ia supaya tidak berpanjangan hingga menimbulkan ketidakpuasan hati mana-mana pihak.

“Oleh sebab itu juga saya kurang gemar apabila diminta memberi komen mengenai sesuatu kejadian daripada perselisihan kaum. Kalau boleh saya tidak mampu komen kerana bimbang kenyataan boleh disalah tafsir.

“Hormati hubungan antara kaum serta agama di negeri ini. Akur dan sedar bahawa hidup kita di Sabah dikelilingi oleh kepelbagaian kaum,” katanya.

Beliau berkata demikian ketika ditemui media selepas membuat kunjungan hormat kepada Ketua Menteri, Datuk Seri Mohd Shafie Apdal sempena persaraan beliau pada pertengahan Februari ini selepas lebih 30 tahun berkhidmat dengan Polis Di Raja Malaysia (PDRM), dekat sini, hari ini.

Mula memegang jawatan Pesuruhjaya Polis Sabah pada September 2018, beliau berterima kasih kepada semua pihak terutama kerajaan yang sudah memberi ruang menjalankan tugas khususnya dalam membanteras jenayah, memerangi dadah serta menguatkuasakan undang-undang untuk keselamatan negeri.

Dalam pada itu, beliau turut merakamkan penghargaan kepada semua pihak media yang sentiasa bersama polis kontinjen Sabah dalam mengambil tahu berkaitan pelbagai kes jenayah, operasi dan aktiviti kepolisian.

Sementara itu, ditanya mengenai pengalaman  sukar dilupakan sepanjang bertugas, Omar berkata kejayaan kontinjen Sabah dinobatkan sebagai kontinjen terbaik di Malaysia dalam usaha membanteras jenayah dadah bagi tahun 2019 adalah kenangan tidak mampu dilupakannya.

“Kejayaan ini bukan sahaja daripada operasi di peringkat daerah tetapi hasil kerjasama ditunjukkan oleh masyarakat setempat di kawasan terbabit termasuklah ketua kampung serta ketua masyarakat yang sentiasa memberikan maklumat kepada polis.

“Walaupun kegiatan berkaitan dadah di negeri belum dapat dihapuskan 100 peratus tetapi kita mencapai perubahan hingga 80 peratus berbanding sebelum ini.

“Semoga usaha berkenaan dapat diteruskan oleh pengganti saya selepas ini,” katanya.


PKP 2.0 : Pelajar, Calon SPM Boleh Hadir Sekolah

KUALA LUMPUR: Pelajar dan calon peperiksaan utama termasuk bagi Sijil Pelajaran Malaysia (SPM) bagi sesi 2020 dan 2021 dibenarkan hadir ke sekolah, namun dengan prosedur operasi standard (SOP) yang ketat.

Perdana Menteri, Tan Sri Muhyiddin Yassin, berkata walaupun terdapat sekatan pergerakan yang ketat terutama di negeri yang dikenakan Perintah Kawalan Pergerakan (PKP), pengecualian diberikan kepada pelajar dan calon peperiksaan utama itu.

“Pihak Kementerian Pendidikan Malaysia akan memperincikan SOP ini,” katanya ketika menyampaikan perutusan khas mengenai pelaksanaan PKP, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas Menteri Sabah Peter Anthony Didapati Bersalah Palsukan Dokumen UMS

KUALA LUMPUR: Bekas menteri pembangunan infrastruktur Sabah Peter Anthony didapati bersalah atas pertuduhan memalsukan surat daripada pejabat timbalan naib canselor Universiti Malaysia Sabah (UMS) berhubung kontrak kerja penyelenggaraan sistem.

Hakim Mahkamah Sesyen Azura Alwi berkata pihak pendakwaan berjaya membuktikan kes melampaui keraguan munasabah.

Pihak pendakwaan kini akan meneruskan hujah untuk hukuman sebelum Azura memutuskan hukuman yang akan dikenakan terhadap Peter, 50.

Peter, sebagai pengarah urusan Syarikat Asli Jati, didakwa memalsukan surat pejabat timbalan naib canselor UMS bertarikh 9 Jun 2014, iaitu memasukkan pernyataan palsu dengan niat digunakan untuk tujuan menipu.

ADUN Melalap itu didakwa melakukan kesalahan terbabit di pejabat ketua setiausaha sulit kepada perdana menteri, bangunan Perdana Putra, Putrajaya antara 13 Jun dan 21 Ogos 2014. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bolehkah Kerajaan Negeri Pilih Untuk Tidak Patuhi PKPB?

KUALA LUMPUR, 5 Mei: Nampaknya ada kekeliruan berhubung Perintah Kawalan Pergerakan Bersyarat (PKPB) apabila beberapa kerajaan negeri mengambil keputusan untuk tidak mematuhi kelonggaran perintah kawalan pergerakan yang dikeluarkan di bawah Akta Pencegahan dan Pengawalan Penyakit Berjangkit 1988.

PKPB, yang dikuatkuasa mulai Isnin, tidak diterima baik oleh beberapa kerajaan negeri apabila mereka mengumumkan pelbagai rancangan berhubung kelonggaran Perintah Kawalan Pergerakan (PKP) itu, hingga menimbulkan kekeliruan kepada perniagaan dan orang ramai di negeri yang berkenaan.

Pada mulanya dilaporkan bahawa Pulau Pinang, Selangor, Kedah, Pahang, Kelantan, Negeri Sembilan, Sabah dan Sarawak enggan mematuhi PKPB, dengan kebanyakannya membuat keputusan untuk terus mengekalkan PKP4 yang akan berakhir 12 Mei.

Bagaimanapun, Kedah dan Kelantan terpaksa bersetuju hari ini untuk melaksanakan PKPB dengan serta merta seiring dengan keputusan yang dibuat di peringkat Kerajaan Persekutuan.

Bolehkah negeri-negeri berkenaan tidak mematuhi PKPB Kerajaan Persekutuan dan mengeluarkan arahan mereka sendiri untuk disesuaikan dengan keutamaan negeri masing-masing?

Menurut beberapa pakar perundangan, kerajaan negeri tidak boleh menolak untuk mematuhi penguatkuasaan PKPB atau fasa kelima PKP yang diwartakan oleh Kerajaan Persekutuan, memandangkan PKP4 kini batal dan tidak sah.

Peguam terkemuka, Datuk N. Sivananthan berpendapat, kerajaan negeri tidak boleh menolak untuk mematuhi PKPB yang telah diwarta untuk dilaksanakan mulai 4 Mei hingga 12 Mei kerana ia menggantikan peruntukan bagi PKP4.

Beliau berkata, kerajaan negeri tidak mempunyai kuasa yang sah untuk menolak bagi pematuhan PKPB seperti yang diarahkan oleh Kerajaan Persekutuan.

“Sebarang percubaan untuk menghalang rakyat daripada mematuhi PKPB akan tertakluk kepada undang-undang dan rakyat yang mengalami kerugian akibat daripadanya boleh mengemukakan saman terhadap kerugian,” katanya.

Berkongsi pendapat yang sama, peguam Amer Hamzah Arshad berkata, di bawah Akta Pencegahan dan Pengawalan Penyakit Berjangkit 1988 (undang-undang Persekutuan), Kerajaan Persekutuan menerusi menteri yang bertugas, dibenarkan membuat peraturan tertentu.

Beliau berkata, di bawah peraturan PKPB, ia membenarkan sektor-sektor tertentu untuk beroperasi semula.

“Pada masa yang sama, kita perlu menghargai bahawa kerajaan negeri masih mempunyai suara mengenai perkara yang berkaitan dengan kesihatan awam dan pengawalan penyakit. Di bawah Akta Kerajaan Tempatan 1976, kerajaan negeri menerusi majlis tempatan, mempunyai beberapa kuasa untuk mengawal dan menguatkuasakan kuarantin mengikut mana yang berkenaan.

“Contohnya, kita melihat majlis kerajaan tempatan mengambil inisiatif mereka untuk mengawal dan menguatkuasa undang-undang bagi membendung penularan denggi,” katanya.

Bagaimanapun, Amer Hamzah menekankan apabila ia melibatkan operasi perniagaan, kerajaan negeri menerusi majlis kerajaan tempatan mempunyai kuasa untuk mengeluarkan lesen perniagaan dan permit dan dalam beberapa hal membatalkannya.

Peguam itu berkata, persoalannya sekarang ialah sama ada terdapat konflik antara Kerajaan Negeri dan Kerajaan Persekutuan.

“Apabila terdapat konflik antara Kerajaan Persekutuan dan Kerajaan Negeri, Perkara 81 Perlembagaan Persekutuan menyatakan bahawa keputusan eksekutif Kerajaan Persekutuan mengatasi dan perlu dipatuhi,” katanya.

“Persoalan sebenar yang harus dibangkitkan ialah sama ada Kerajaan Negeri sememangnya berhasrat mengingkari PKPB atau ia adalah kes yang menyaksikan Kerajaan Negeri cuba melaksanakan PKPB secara lebih berkesan dengan memasukkan perincian tambahan yang membabitkan keselamatan dan langkah pencegahan.

“Apapun, selagi ia tidak bercanggah dengan semangat PKPB, maka adalah sah untuk kerajaan negeri berbuat demikian,” kata Amer Hamzah

Sebaik-baiknya perlu ada perbincangan menyeluruh antara kerajaan persekutuan dan kerajaan negeri sebelum itu kerana kedua-dua pihak berhak melontarkan pendapat dalam isu yang membabitkan kesihatan awam dan pencegahan penyakit.

“Ini boleh mengelak kekeliruan dalam kalangan orang ramai,” katanya.

Sementara itu, peguam Lim Wei Jiet berpendapat bahawa kerajaan negeri berpandangan bahawa mereka ingin melakukan pengubahsuaian berhubung PKPB dengan melaksanakan sekatan pergerakan tambahan.

“Bagaimanapun, pandangan saya berkaitan keperlembagaan tindakan kerajaan negeri adalah seperti berikut: Kita perlu terlebih dahulu mengiktiraf bahawa “kesihatan awam” dan “pencegahan penyakit” terletak di bawah Senarai Bersama dalam Perlembagaan kita – ini bermaksud bahawa kedua-dua Kerajaan Persekutuan dan Kerajaan Negeri mempunyai bidang kuasa dalam hal seumpama.

“Tidak diragui, di bawah Perkara 81 Perlembagaan Persekutuan, sesebuah Kerajaan Negeri atau pihak berkuasa tidak boleh menggunakan kuasanya untuk menghalang atau menjejaskan perjalanan kuasa eksekutif Kerajaan Persekutuan.

“Pemakaian Perkara 81 adalah jelas dalam kes-kes yang mana Kerajaan Persekutuan mengenakan sekatan dalam sesuatu perkara khusus namun piihak berkuasa negeri enggan mematuhinya – maka jelaslah bahawa Kerajaan Persekutuan hendaklah dipatuhi dalam keadaan seperti ini,” katanya.

Bagaimanapun, beliau berkata keadaan adalah berbeza jika kerajaan negeri ingin mengenakan sekatan tambahan dalam isu yang menyaksikan Kerajaan Persekutuan tidak berbuat demikian.

“Inilah yang berlaku hari ini. Contohnya, Selangor dan Pulau Pinang yang mengenakan sekatan tambahan berkaitan makan di restoran sedangkan Kerajaan Persekutuan tidak berbuat demikian.

“Ini boleh dihujah sebagai bukan menghalang atau menjejaskan perjalanan kuasa eksekutif sebaliknya tindakan yang dilakukan di bawah bidang kuasa pihak berkuasa negeri,” katanya.


Polis siasat pemilik akaun FB hina Ketua Menteri Sabah

SANDAKAN: Polis sedang mengesan pemilik akaun Facebook yang menghina Ketua Menteri, Datuk Seri Mohd Shafie Apdal dan Parti Warisan Sabah (WARISAN).

Ia susulan laporan dibuat seorang lelaki yang mengadu gambar miliknya dimuat naik di laman sosial berkenaan oleh pemilik akaun ‘Som bin Poton’ dengan ayat berbaur menghina Ketua Menteri yang juga Presiden WARISAN pada 26 Mac lalu.

Ketua Polis Daerah Sandakan, Asisten Komisioner Mohd Azhar Hamin, berkata polis juga mendapatkan kerjasama Suruhanjaya Komunikasi dan Multimedia Malaysia (SKMM) bagi mengesan pemilik akaun FB berkenaan.

Sehubungan itu, katanya, polis ingin menghubungi seorang individu dengan nama Tumik Aik, 53, yang beralamat di Rancangan Sungai Manila, Batu 12, Sandakan serta Kampung Penangah, Kinabatangan untuk membantu siasatan.

“Kertas siasatan sudah dibuka mengikut Seksyen 233 Akta Komunikasi dan Multimedia 1998,” katanya. – Berita Harian


Penyokong PKR Laung ‘Reformasi’ Sambut Ahli Parlimen Tiba

KUALA LUMPUR – Sekumpulan 30 lelaki daripada Parti Keadilan Rakyat (PKR) berkumpul kira-kira 300 meter dari Pintu 2 Istana Negara pagi ini.

Kumpulan tersebut melaungkan ‘reformasi’ ketika menyambut kehadiran ahli Parlimen Pakatan Harapan (PH) tiba di istana untuk menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Ahli-ahli Parlimen PKR tiba dengan menaiki bas dua tingkat sebentar tadi.

Hari ini, baki 131 ahli Parlimen akan ditemu duga oleh baginda selepas 90 ahli Parlimen dari kumpulan pertama selesai berbuat demikian semalam.


Dua Wanita Warga Filipina Berdepan Hukuman Gantung

KOTA KINABALU: Dua wanita warga Filipina bakal berdepan hukuman gantung selepas polis merampas 75.50 gram dadah jenis syabu dalam serbuan di sebuah rumah di Taman Putera Jaya, Manggatal, di sini pada 18 November lalu.

Ketua Polis Daerah Kota Kinabalu, Asisten Komisioner Habibi Majinji, berkata serbuan dilakukan kira-kira jam 3.30 petang susulan maklumat risikan berhubung kegiatan pengedaran dadah di rumah berkenaan, seterusnya membawa kepada penahanan kedua-dua suspek berusia 20 tahun itu.

“Ketika serbuan dibuat, suspek didapati sedang menimbang dua paket plastik berisi ketulan hablur jernih dadah jenis syabu dengan menggunakan penimbang digital.

“Syabu seberat 75.50 gram dianggarkan bernilai RM11,325 dan alat penimbang digital bersama tiga telefon bimbit dirampas untuk tindakan lanjut,” katanya dalam satu kenyataan media, di sini semalam.

Katanya, siasatan lanjut mendapati kedua-dua suspek tidak mempunyai pekerjaan dan hasil pemeriksaan mereka tiada rekod lampau.

“Pemeriksaan urin juga didapati negatif dan kedua-duanya ditahan reman selama tujuh hari bermula 19 November lalu untuk siasatan lanjut.

“Kes disiasat mengikut Seksyen 39B Akta Dadah Berbahaya 1952 yang memperuntukkan hukuman gantung sampai mati jika sabit kesalahan,” katanya.

Terdahulu, Habibi berkata pihaknya sentiasa melakukan operasi secara berterusan bagi membanteras kegiatan pengedaran dan penyalahgunaan dadah di sekitar bandar raya ini.

“Orang ramai juga dialu-alukan memberi maklumat kepada polis berhubung kegiatan jenayah di daerah ini di balai polis berdekatan atau melalui medium media sosial seperti di Facebook Polis Kota Kinabalu dan aplikasi WhatsApp di talian 019-2182729,” katanya


Wanita tertua tipu usia?

PARIS: Seorang wanita Perancis, Jeanne Calment, yang sebelum ini diiktiraf sebagai tertua dalam sejarah ketika meninggal dunia pada usia 122 dipercayai sebenarnya menipu dengan menggunakan identiti ibunya, dalam satu teori mengejutkan oleh penyelidik Russia.

Dalam kajian oleh pakar matematik Nikolay Zak yang disokong pakar gerontologi (kajian usia) Valery Novoselov, Jeanne yang sebenar meninggal dunia pada 1934 akibat jangkitan paru-paru pada usia 59 tahun.

Susulan itu, anaknya Yvonne mengambil alih identiti ibunya untuk mengelak cukai pusaka tinggi Perancis dan mendaftarkan namanya sebagai si mati lapor Fox News.

Novoselov memberitahu AFP, dia sudah lama meragui usia sebenar ‘Jeanne’ kerana melihat wanita itu mampu duduk tanpa sebarang sokongan selain tidak langsung menunjukkan tanda demensia.

Jeanne meninggal dunia pada 1997, berusia 122 tahun dan 164 hari.

Selain itu, National Post memetik Novoselov merujuk kepada beberapa perkara dianggap pelik dalam kehidupan Jeanne yang dianggap konsisten dengan teori bahawa wanita itu sebenarnya Yvonne.

Ini termasuk fakta bahawa suami Yvonne, Joseph, tidak pernah berkahwin lain malah tinggal bersama ‘ibu mentuanya.’

Jeanne bukan saja memegang rekod sebagai manusia tertua dunia, malah mengatasi semua saingan lain. Orang kedua tertua adalah Sarah Knauss dari Amerika Syarikat yang meninggal dunia pada usia 119 tahun.

Usia kematian Jeanne juga begitu pelik sehingga penyelidik mengatakan ia tidak mungkin mampu dicapai sesiapa lagi.

Novoselov mencadangkan supaya mayat Jeanne diperiksa untuk kepastian. – Agensi


Koronavirus Ragut 871 Nyawa Di Hubei

BEIJING: Jumlah korban akibat wabak coronavirus di Hubei meningkat sebanyak 91 kepada 871 kematian, setakat Ahad menurut Suruhanjaya Kesihatan wilayah itu dalam satu kenyataan melalui laman webnya pada Isnin.

Selain itu, sebanyak 2,618 jangkitan baharu dikesan di Hubei, menjadikan jumlahnya kini mencecah 29,631 kes di wilayah terbabit.

Kebanyakan kes kematian baharu berkenaan berlaku di Wuhan di mana virus itu dipercayai tercetus.

Wuhan melaporkan 73 korban baharu pada Ahad, meningkat berbanding 63 pada Sabtu. Sejumlah 681 penduduk di Wuhan meninggal dunia akibat virus berkenaan, setakat ini.

Kes jangkitan baharu disahkan di Wuhan meningkat sebanyak 1,921 pada Ahad berbanding 1,379 pada hari sebelumnya. – REUTERS


Kerajaan Sabah Sedia Bantu Peniaga Ramadan Terjejas

KOTA KINABALU: Kerajaan Sabah mengenal pasti langkah terbaik dalam memastikan peniaga bazar Ramadan yang terjejas diberikan bantuan sewajarnya.

Ketua Menteri, Datuk Seri Panglima Mohd Shafie Apdal berkata, kerajaan perlu lebih kreatif dalam membantu peniaga bazar Ramadan yang terjejas susulan Perintah Kawalan Pergerakan (PKP) ini.

Beliau berkata, langkah itu diambil susulan keputusan kerajaan persekutuan untuk tidak menggalakkan operasi e-Bazar semasa bulan Ramadan.

“Walaupun kita perlu mengikut saranan kerajaan persekutuan tapi, kita kena kreatif. Kita kena lihat bagaimana untuk memastikan rakyat tidak terdedah dengan wabak Covid-19 dan dalam masa sama kita tidak menghentikan mereka daripada memperoleh pendapatan.

“Malah, dalam Mesyuarat Kabinet lalu juga saya sudah bangkitkan supaya setiap kementerian yang berkaitan sama ada Kementerian Kerajaan Tempatan & Perumahan (KKTP) dan yang berkaitan dengan keusahawanan supaya bantu mereka ini mendapatkan bantuan untuk berdepan dengan bulan Ramadan,” katanya ketika mengulas mengenai pelaksanaan e-Bazar sempena Ramadan.

Beliau berkata, bagi pengusaha restoran, mereka boleh menggunakan sistem online untuk memastikan orang ramai masih boleh memperoleh bekalan makanan dan kuih-muih sepanjang Ramadan ini.

Mohd Shafie berkata, perubahan struktur perlu dibuat dalam memastikan peniaga makanan masih boleh menjalankan perniagaan secara online.

Tambahnya, usaha membantu rakyat terjejas sepanjang PKP dan Ramadan ini juga akan diteruskan.


Pengganas Abu Sayyaf Terbunuh Di selatan Filipina Tiada Dalam Senarai Dikehendaki ESSCOM

SANDAKAN: Empat pengganas Abu Sayyaf yang terbunuh ketika operasi ketenteraan di lokasi persembunyian kumpulan itu di selatan Filipina, Sabtu lalu, tidak termasuk dalam senarai dikehendaki Kawasan Keselamatan Khas Pantai Timur Sabah (ESSCOM).

Perkara itu disahkan Komander ESSCOM, Datuk Hazani Ghazali, yang memaklumkan pihaknya sudah menerima laporan daripada pasukan keselamatan Filipina mengenai operasi itu.

Jelasnya, tiga nelayan warga Indonesia diculik dari perairan Tambisan, Lahad Datu, yang cuba diselamatkan dalam operasi ketenteraan itu dilaporkan masih hidup dan dipercayai masih berada dalam tahanan kumpulan penculik.

“Kita sudah terima laporan dan mereka (empat pengganas Abu Sayyaf yang maut) tiada dalam WL (senarai dikehendaki) ESSCOM.

“Tiga mangsa culik masih hidup dan belum dapat diselamatkan (masih berada dalam tahanan kumpulan penculik),” katanya ketika dihubungi di sini, hari ini.

Berdasarkan laporan sebuah akhbar tempatan, empat pengganas Abu Sayyaf dan seorang tentera terbunuh ketika operasi ketenteraan untuk menghapuskan tempat persembunyian kumpulan militan di selatan Filipina, sekali gus usaha menyelamatkan tiga nelayan yang diculik dari perairan negeri ini pada September lalu.

Pertempuran dikatakan berlaku pada jam 1.40 petang apabila pasukan tentera Filipina bertembung dengan 40 pengganas Abu Sayyaf di Sitio Tambang, Barangay Kabbon Takas, Patikul di selatan Filipina.

Laporan itu turut memetik kenyataan akhbar daripada Western Mindanao Command (WESTMINCOM) yang menyatakan kumpulan itu di bawah Hatib Hajan Sawadjaan.

Pada 24 September lalu, tiga nelayan berkenaan iaitu Samiun Maneu, 27; bapa saudaranya, Maharudin Lunani, 48, dan anak Maharudin, Muhammad Farhan, 27, dilarikan oleh sekumpulan tujuh lelaki bersenjata menggunakan bot pam ketika menangkap udang di perairan Tambisan, Lahad Datu.

Sebelum ini, ESSCOM menyenaraikan 18 warga Filipina yang paling dikehendaki bagi tahun 2019.

Senarai itu membabitkan penjenayah Salip Mura Kayawan, Sibih Pisih, Titing Alihasan (Iyot Panday), Roger Saji, Long Sahirin, Jul Aksan Abdurajan (Halimaw), Hatib Hajan (Sawadjaan), Apo Mike (Majan Sahidjuan) dan Indang Susukan (Abu Jihad).

Al Munjir Yadah, Raden Abuh dan Marajan (Manajan Asiri), Sangbas (Anjang), Hamsan Pakkan (Black Cobra), Sabri Madrasul (Salip Jul), Jul (Jul Hasan), Tampi (Bunju) dan Ben Tatoh.

Bagaimanapun, difahamkan, seorang daripada 18 yang dikehendaki itu iaitu Indang Susukan dipercayai mati terbunuh ketika bertempur.


Penduduk Di Kalimantan Jumpa Serpihan Pesawat

KALIMANTAN: Sekumpulan penduduk menemui serpihan logam dipercayai rangka sebuah pesawat di tepi pantai Teluk Ranggau, Kampung Sungai Cabang, Kotawaringin Barat, Kalimantan Tengah pada Isnin lalu.

Portal Kompas melaporkan, kisah itu mendapat perhatian selepas tularnya rakaman video menunjukkan kumpulan penduduk menemui serpihan pesawat itu di laman sosial.

Ia selepas seorang lelaki bernama Andi Sukandi memuat naik rakaman video itu di akaun Facebook (FB) miliknya.

“Individu yang memuat naik video itu adalah seorang penduduk kampung. Saya sendiri menerima kiriman video itu daripada Ketua Kampung Sungai Ranggau, Pak Jumidi.

“Lokasi penemuan serpihan iaitu Sungai Ranggau terletak kira-kira 30 minit dari Kampun Sungai Cabang,” kata Ketua Kampung Sungai Cabang, Muhaimin.

Menerusi video yang tular itu, kelihatan beberapa penduduk berada di atas logam berbentuk setengah lingkaran dengan panjang anggaran sembilan meter.

Sementara itu, beberapa penduduk lain berada di tepi berhampiran logam yang kelihatan kukuh.

Ketua Kawasan dan Pihak Berkuasa Pelabuhan (KSOP) Kumai Kapten Wahyu berkata, pihaknya sedang menggerakkan anggota untuk melakukan siasatan dan mengesyaki logam ditemui itu adalah serpihan pesawat.

“Berdasarkan sisi bentuk dan ukurannya kelihatan seperti separuh lingkaran badan pesawat dan maklumat diterima ia berukuran panjang sembilan meter.

“Namun, siasatan lanjut perlu dijalankan untuk memastikan logam itu adalah serpihan daripada bangkai pesawat AirAsia QZ-8501,” katanya.

Berikutan itu, pasukannya bercadang ke lokasi penemuan yang jaraknya kurang lebih tiga jam perjalanan laut dari bandar Kumai.

“Kami dari Dirjenhubla dalam hal ini daerah Kumai sudah melaporkan penemuan ini ke KNKT (Komisi Nasional Kecelakaan Transportasi) selepas mengesyakinya adalah serpihan pesawat yang hilang beberapa tahun lalu,” kata Wahyu yang pernah menyertai misi siasatan membabitkan kehilangan pesawat AirAsia QZ-8501.

“Kami juga bekerjasama dengan pihak lain seperti polis dan pemimpin daerah untuk tindakan selanjutnya,” katanya.

Kampung Sungai Cabang berada di tepi Laut Jawa, tidak jauh dari lokasi penemuan bangkai pesawat AirAsia QZ-8501 yang dilaporkan terhempas di laut pada akhir 2014.

Serpihan pesawat pertama kali ditemui di perairan Kendawangan, Kalimantan Barat.

Pesawat AirAsia Indonesia itu dilaporkan hilang dari pantauan radar ketika dalam perjalanan dari Surabaya ke Singapura pada 7.24 pagi (waktu Malaysia), 28 Disember 2014. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost